हमरे दुअरा पर चाँन अगराइल रे, बसंत रितु आइल रे ! – भोजपुरी साहित्य सरिता\nजाड़ा-पाला से सिहरत-ठिठुरत चिरई-चुरुंग,धूर -धक्कड़ से सनल-पटल पेड़- रूख, उकठल -सुनसान खेत- सीवान अउर थकल -उदासल धरती क हरस-सरस के सिंगार करे आवेले बसन्त रितु।\nएह समय धरती -आकास सगरो उछाहे -उछाह देखाला।किसिम -किसिम क फूलन के सुगंध से फुलवारी मह-मह महक उठेले, बाग़-बगइचा बउरा उठेला। सरसों क पीयर सोनहुल रंग से खेत दमक उठेला।\nमाने रितुवन में सबसे चटख, सबसे सुघर ,सबसे सुगन्धित ,सबसे मनभावन रंग ह रितुराज बसंत ।एह रितु में सगरो मनलुभावन, मोहन आनन्द देखे के मिल जाला।\nसांच पूछीं त इ आनन्द नवसृजन क ह,पतझड़ के बाद क सिंगार-पटार क ह।हँसी-ठिठोली क ह, राग-रंग ह।झिरी-झिरी बहे वाली फगुनहटा बयार क ह।ढोल-मंजीरा ,झांझ क ह। इ रितुराज जन-बन ,धरती-गगन के त मन मोहबे करेला ,मनमोहन क भी मनमोह घलेला।\nजब अर्जुन पुछलन कि ,कवने -कवने भाव में हम आपके देख सकीला ? कहँवा – कहँवा आपके दरसन हो सकेला ? तब लीलाधर क कहनाम रहल कि- जदि तू हमके नारी में ढूँढल चहबा त कीर्ति में,श्री में,वाक् में,स्मृति में,मेधा में,धृति में अउर क्षमा में देख लिहा।हम गावल जाय वाला श्रुति में बृहत्साम, छंद में गायत्री छंद, महीना में मार्गशीर्ष अउर रितु में बसंत रितु हईं। मतलब परमात्मा के उजाड़ -बीरान घर -संसार भा जड़-मुरदा इंसान में ना पावल जा सकेला।उनके त उहँवे पावल जा सकेला जहँवा जीवन राग-रागिनी से भरल- पूरल उल्लसित -आनंदित होखे। जहँवा बसंत क शुभता होखे अउर हिरदय क हुलास होखे।जड़-चेतन सबही क प्रिय बसंत रितु के अवते समूचा भारत उत्सव में आकंठ डूब जाला।बिबिध बरन क संस्कृति वाला देस सतरंगी हो जाला।होली क हुलास चहुँओर गुंजरित हो उठेला।भोजपुरिया माटी बौर क सुगंध से महमह महक उठेले ,कंठ से फाग बरबस फूट पड़ेला अउर झूम -झूम के खेत -सीवान हरसे-सरसे लगेला। फक्कड़ बनारस क अक्खड़ कवि (राहगीर जी ) भी आकुल -व्याकुल गा उठेला —\n‘आइल बसंत रितु आइल रे ,हमरे दुवरा पर चाँन अगराइल रे।\nजउवा के खेतवा पर चढ़ली जवनिया,\nगेहुवाँ पर बरसल सोनवाँ के पनिया,\nबुटवा में तिसिया धधाइल रे, आइल बसंत रितु आइल रे।\nहमरे दुवरा पर चाँन अगराइल रे।।\nरितुराज बसंत के स्वागत -सत्कार में अइसने न जाने केतना मधुर -मनभावन लोकगीतन से पटल पड़ल ह भोजपुरी लोक क भण्डार।ओही लोक-भण्डार में से कुछ गीत, कुछ कविता ,कुछ खिस्सा ,कुछ कहनी सहेजले समेटले , पुरखा पुरनियन कवि -कलाकार के रचनाकर्म के सिरमाथे लगावत, जस- कीर्ति गावत-बखानत, नित नव सृजन ,नव लेखन से आपलोगन के परिचित करावे के अपने संकल्प के दोहरावत ‘ भोजपुरी साहित्य- सरिता’ क बारहवाँ अंक आप सबके सोझा ह।साँच पूछीं त इ कुछ चंद लोगन क प्रयास ना बल्कि आप सबही क भरपूर सम्मिलित प्रयास ह कि पत्रिका आपन एक साल सकुशल पूरा क लिहलस। नेह-छोह बनवले रहब जा आ साहित्य -सरिता के अइसहीं समृद्ध करत रहब जा।\nडी ए वी पी .जी. कॉलेज,वाराणसी\nसम्पादकीयडॉ. सुमन सिंह\nआजू के भागमभाग दौर में भोजपुरी के पत्र-पत्रिका चलावल कवनो खेल ना ह. आज जब पठनीयता...


हिंडन नदी - विकिपीडिया\nगाजियाबाद के लगे लिहल हिंडन के हवाई चित्र\nगाजियाबाद, नोएडा, ग्रेटर नोएडा\n- लोकेशन सहारनपुर जिला, भारत\n- निर्देशांक 28°04′N 77°04′E / 28.067°N 77.067°E / 28.067; 77.067निर्देशांक: 28°04′N 77°04′E / 28.067°N 77.067°E / 28.067; 77.067\n400 किमी (249 मील)\n7,083 किमी2 (2,735 वर्ग मील)\nहिंडन नदी उत्तरी भारत के उत्तर प्रदेश राज्य में एगो महत्वपूर्ण नदी हवे। ई जमुना नदी के सहायिका हवे आ गंगा-जमुना के दुआबा के ऊपरी हिस्सा में बहे ले। नदी के उदगम सहारनपुर जिला में ऊपरी शिवालिक श्रेणी से होखे ला आ ई गाजियाबाद से हो के आगे ग्रेटर नोएडा के ठीक आगे जा के तिलवाड़ा गाँव के लगे जमुना नदी में मिल जाले। नदी कुल 400 किलोमीटर (250 मील) लंबाई वाली हवे आ एकर थाला (बेसिन) 7,083 वर्ग किलोमीटर (2,735 वर्ग मील) एरिया पर बिस्तार लिहले बा। ई पूरा तरीका से बरसात पर आधारित नदी हवे।\nनदी उत्तर प्रदेश के सहारनपुर जिला में निकले ले। एकर उदगम ऊपरी शिवालिक श्रेणी से होखे ला। नदी अपना रास्ता में मुजफ्फरनगर, मेरठ, बागपत जिला सभ आ गाजियाबाद, नोएडा आ ग्रेटर नोएडा से हो के गुजरे ले। ई सेक्टर 150 के दक्खिनी सीमा पर जमुना नदी में मिल जाले।\nहिंडन एगो काफी प्रदूषित नदी हवे। एगो अध्ययन में हिंडन के किनारे सब्जी के खेती के उपज में भारी मात्रा में घातक तत्व होखे के बात सोझा आइल।\n↑ Sharad K. Jain; Pushpendra K. Agarwal; Vijay P. Singh (16 May 2007). Hydrology and Water Resources of India. Springer Science & Business Media. पप. 350–. ISBN 978-1-4020-5180-7.\n↑ Raveendra Kumar Rai; Alka Upadhyay; C. Shekhar P. Ojha (25 November 2011). The Yamuna River Basin: Water Resources and Environment. Springer Science & Business Media. पप. 112–. ISBN 978-94-007-2001-5. Unknown parameter |coauthors= ignored (|author= suggested) (मदद)\n↑ A.k.jain (2009). River Pollution. APH Publishing. पप. 6–. ISBN 978-81-313-0463-1.\n↑ Delhi Press (1 June 2017). Farm n Food: June First 2017. Delhi Press. पप. 18–. GGKEY:KB2NJTGPASG.\nउत्तर प्रदेश के हाइड्रोग्राफी\nझील / ताल\nबरुआ सागर ताल\nनवका जमुना पुल\n"https://bh.wikipedia.org/w/index.php?title=हिंडन_नदी&oldid=635014" से लिहल गइल\nएह पन्ना पर आखिरी बेर संपादन 13 नवंबर 2018 के 05:39 बजे भइल रहल।


एगो त्रिवेणी ईहवों बा - केशव मोहन पाण्डेय - मैना: भोजपुरी साहित्य क उड़ान (Maina Bhojpuri Magazine)\nHome केशव मोहन पाण्डेय यात्रा संस्मरण संस्मरण Lekh एगो त्रिवेणी ईहवों बा - केशव मोहन पाण्डेय\nएगो त्रिवेणी ईहवों बा - केशव मोहन पाण्डेय\nमन में घुमे के उछाह, सुन्दरता के आकर्षण आ दू देशन के राजनैतिक सीमा के बतरस के त्रिवेणी में बहत ही हम त्रिवेणी जात रहनी। हमनी के छह संघतिया रहनी जा आ एगो जीप के ड्राईवर। हमरा के छोड़ के सभे एह प्रान्त से परिचित रहे। हमरा बेचैनी के एगो इहो कारन रहे की आजू ले हम त्रिवेणी स्थान के नाम इलाहबाद के संगम खातिर सुनले रहनी। ई त्रिवेणी कवन ह?\nउत्तर-प्रदेश के कुशीनगर जिला मुख्यालय से लगभग नब्बे किलोमीटर उत्तर-पछिम के कोन में बा ई त्रिवेणी। पाहिले त गंडक नदी के भयावहता के पार कईल बड़ा कठिन रहल ह बाकि अब पनियाहावा के सामानांतर रेल-सड़क पुल बड़ा आसन क देहले बा। हमनी के पुल के सीना के रौंदत पडोसी देश नेपाल के सीमा छुए चल देहनी जा। ई गंडक नदी ह, जवना में शालिग्राम पत्थर मिलेला। सालिग्राम पत्थर यानि कि नारायण भगवान के प्रतिरूप। शायद एही से एह नदी के नारायणी भी कहल जाला। - - - - हमनी के पुल पर जीप रोक के ऊपर से ही गंडक के विराटता, सुन्दरता आ प्रवाह देखे लगनी जा। अब हमनी के गंडक के पार क गईनी जा। ओह गंडक के, जवान बरसात में अपना जवानी के उन्माद में सगरो बंधन तुरी देले। अपना ऊ भयंकर रूप में पता ना केतना ऊसर खेत, लहलहात फसल, झुमत-गावत पेड़-खूँट आ असीमित सभ्यता-सन्सकारन के ढोवे वाला गाँवन के लील जाले। एकरा आक्रामक खोह में अनगिनत जिव-जंतु, लईका-बुढ आ जवान बिला गईल होइहें। ऊसर माटी बालू के ढेर में बदल गइल। तब्बो न जाने एकरा कछार से का लगाव, का मोह बा की लोग मौत से भी लड़ के जिनगी के जीतिए लेला।\nनदियन के प्रति आस्था के कारन हमहूँ एगो सिक्का प्रवाहित क दिहनी। आस्था में आन्हर आदमी तर्क ना मानेला, नाहीं त इतना कुछ स्वाहा करे वाली गंडक के सिक्का का होई? - - - अबहीं एक-डेढ़े किलोमीटर आगे बढ़ल होकेब जा कि बिहार शुरू हो गईल। बिहार राज्य के पश्चमी चंपारण जिला! चंपारण शब्दे से भारतीय इतिहास के एगो अध्याय, बापू के नाम आ तस्वीर के ईयाद के साथ एह पवन धरती के गौरव के सामने सिर झुकावे के मन करेला। अब सामने बड़े अरण्य-देवता! आपन दिल खोलले पलक के चादर बिछवले ई महानुभाव साईत हमनिए के बाट जोहत रहले। एहिजा कबो खाली चंपा के अरण्य (वन) ही रहल होई, तब्बे त एह प्रान्त के नाम चंपारण परल होई। ई महोदय 840 वर्ग किलोमीटर में आपन पहचान बनवले बड़े। सखुआ आ सगवन के अधिकाई वाला ई वन-देव सिसो, सेमर, जामुन, खैरा, बेंत आदि के पेड़न के भी खज़ाना हवन। एह कानन के साथ अबहीं एक्के किलोमीटर ही चलल जाला कि दिल्ली-रक्सौल रेल-मार्ग के किनरवे मदनपुर माई के स्थान बा। ई बड़ा पवित्र शक्तिपीठ ह। मदनपुर माई अपना सब भक्तन के मनोकामना पुरावे ली। लागेला कि ओह वन-क्षेत्र की ओर से आवे वाला मेहमानन खातिर ई पहिला पुरस्कार ह। एहिजा आवे खातिर समनवे वाल्मीकि नगर रेलवे स्टेशन बा। हमनियो के माई के दर्शन कईनी जा। पूजा-पाठ क के चाय पिअनी जा आ वन-प्रान्त के भीतर चल पड़नी जा।\n- - - छोट-छोट गाँव! - - - उबड़-खाबड़ रास्ता! अपना दिनचर्या में मगन लोग! जंगल में चारा चाबत गायन के झुण्ड! राम्हात बछड़! कंचा और कबड्डी खेलत लइकन के जमात। मेमियात बकरी। बहारन आ कूड़ा के ढेर पर पहलवानी देखावत मुर्गा-मुर्गी। आइस-पाइस खेलत रसगर हवा। हम ओह लोगन के जीवन के दुरुहता से बड़ा उदास रहनी आ ऊ लोग अपना जीवन-लीला में मगन रहलें। हम ठावें-ठाव सावधानी आ जानकारी खातिर लागल बोर्ड देखनी- वाल्मीकि व्याघ्र योजना। हाय रे आदमी! आदमी के आदत अइसन बदलल कि एह वन्य-जीवन के रक्षा खातिर योजना चलावे के ज़रूरत पड़ गिल? - पता लागल कि ई 335.6 किलोमीटर में फइलल देश के 18वां आ बिहार के दूसरा परियोजना ह। एह परियोजना के शुरुआत 1990 में कईल गईल। ई उत्तर से रॉयल चितवन नेशनल पार्क (नेपाल) से आ पच्छिम में गंडक के जल-धार से घेराइल ह।\nइतिहासकार लोग पता ना का कहेला लोग, बाकिर एही वन में रामायण के रचयिता वाल्मीकि जी के पवित्तर आश्रम बा। ईहाँ बाघ, चीता, तेंदुआ, सियार-लोमड़ी, लीलगाय, करीकी हरिन, बानर, वनमुर्गी, वनबिलार, अजगर, बिसतुईयन के साथे जूलॉजी-बोटनी आ चरक-शास्त्र खातिर ढ़ेर सामान बा। हमनी के आगे बढ़त जात रहनी जा। सड़क अपना रूप से कहीं-कहीं गुदगुदा के हँसावे ले त, कहीं-कहीं डेरवइबो करेले, रोअइबो करेले। ओकरा रूप में विविधता बा। चाल में ऊ सर्पीली बिआ। ऊँचास पर चढ़े-उतरे के बेरा ऊ कवनो मुँह फ़ुलवले नखरादार गोरी लागेले। आगे छोट-छोट पत्थरन से भरल ट्राली पलट गईल रहे। ईहवा पत्थरन के अवैध उत्खनन के काम बड़ पैमाना पर होला। हमनी के एक साथे अनेक रसन के अनुभव करत रहनी जा कि जंगल में से निकल के एकाएक कई लोग सड़क पर आ गईल। हमनी के डेरा गइनी जा कि कहीं डाकुअन के गिरोह त ना आ गईल? पता लागल कि नीचे एगो गड़ही बा, जवन के पानी सूखता। ई लोग ओही में मछरी पकड़त रहल्ह लोग।\nईहवा के मेहरारू कुल घर के काम के साथे-साथे सूखल लकडियो बिनेली कुल। लईका सब पढ़ाई कम करेलें कुल आ बकरी ज्यादे चरावेलें कुल। एहिजा संयुक्त परिवार बड़ा सफलता से संचालित होला। अक्षर से कोसन दूर रहल लोग अब बड़ा अन्तराल के बाद, बड़ा बेचैनी से पढ़ाई खातीर सोंचत बाड़े।\nकुछ दूर खाली जगह रहे, फेर मोड़ आ अब आ गइल वाल्मीकि नगर। सामने अदभुत नजारा बा। नीचे पूर्वी गंडक नहर के हरिहर पानी, जवना के कुछे दूर आगे जाते 15 मेगावाट के विद्युत् परियोजना के जनम भइल बा। सामने बा जंगल के ऊहे गर्वीला स्वरूप, जे के हमनी के मदनपुरे से आत्मसात करत आवतानी जा। ऊपर बा नीला-धोवल आसमान। नहर के एक ओर सखुआ-सगवन आ दुसरका ओर खिलखिलात गोलमोहर के हरिहरी। आगे एगो गोल-चौक बा, जहाँ अढाई मीटर ऊँच एगो स्तंभ बा। एह स्तम्भ के देख के ईहँवा से लगभग 60 किलोमीटर पुरुब लौरिया के अशोक स्तम्भ के ईयाद आवेला। ओके त प्रमाणिकता बा, बाकिर एकर नइखे। अब सैनिक लोग के छावानियन के पार क के हमनी के सदानीरा गंडक के किनारे रहनी जा। ना-ना, एकाध पल भ्रम में रहनी जा। आँख टी देखत रहे बाकी मानावे ना मानत रहे। लागत रहे कि हमनी के कवनो दोसरा लोक में आ गइल बानी जा। पीछे एगो पुरान गेस्ट हाउस बा। उजाड़ जइसन। एह बेर बड़ा बारीकी से ओह्कर मरम्मत के काम होत रहे।\nअब हमनी के त गंडक के कछार पर खड़ा रहनी जा बाकिर ऊ हमनी से 7-8 मीटर नीचे बहत रहली। एहिजा के अवशेषन से बुझाता कि एह पिकनिक स्पॉट के कबो खुबे विक्सित कइल गइल होई। केतना सुन्दरता बा एहिजा! मन करता कि सगरो के बटोर ली। हमार आँख एह रूप के पिए खातिर छटपटाए लागल। पैर नाचे खातिर बावला बा। पीछे विराट कानन-प्रदेश, सामने हिमालय-श्रृंखला के सबसे नीचे वाला हरिहर-हरिहर पहाड़ी, नीचे कलकल करत गंडक आ ऊपर ललचत नीला आसमान। प्रसन्नता के एह लहरन के बीच में एगो टीस मन के सालेला कि प्रकृति के ई अनुपम सौन्दर्य आ शैलानी लोग के नाम पर हमनिए के सात आदमी! का कारण बा कि एह अभयारण्य में एगो अपरिचित भय से मन डेराइल रहेला? काहें कबो कवनो वादी त कबो कवनो सलाम जइसन शब्द डेरवावत रहेला?\nहमनी के बड़ी देर ले बइठ के प्रकृति के एह रूप से चार आँख करत रहनी जा। अब हमनी के जीप विदेशी कहाए खातिर बेचैन हो गइल। भैंसालोटन बैराज हमनी के कब नेपाल पहुँचा दिहलस, पते न चलल। हमनी के इंडो-नेपाल सीमा पार क गइनी जा।4दिसम्बर 1959 के नेपाल के महारानी आ भारत सरकार द्वारा जल-वितरण खातिर भइल समझौता के फलस्वरूप एह भैंसालोटन बैराज के अस्तित्व सार्वजनिक यातायात के रूप में सामने आइल। एहिजा से मुख्य गंडक नहर, पूर्वी गंडक नहर आ पश्चिमी नेपाल नहर निकलेले। अब हमनी के त्रिवेणी में बानी जा। हिन्दू लोगन के धार्मिक स्थान! जवना के देखे खातिर हम बड़ा बेचैन रहनी। ई त्रिवेणी नेपाल के नवलपरासी जिला के एगो छोटहन बाज़ार ह। गंडक के किनारे चलत सड़क एकाध बेर नाचे से लागेले। गजब के दृश्य बा। दाहिने असीम जलराशि वाली गंडक के स्वरूप, बाएँ हेती-हेती झोपड़ीन में तारल मछरी आ बोतलबंद दारू के साथे भुजा-चिउड़ा के दुकान। दुकान के सुन्दरता के नाम पर दुकानदार के रूप में नेपाली औरत, लड़की आ पीछे हरिहरी से नहाइल पहाड़ी। ई ह त्रिवेणी! छोट बाज़ार। छोट-छोट मल्टी-परपज दुकान। एके गो दुकान में सबकुछ। चाय-पानी के ही दुकान में तारल मछरी आ बोतलबंद दारू के साथे भुला-चिउड़ा आ कोल्ड-ड्रींक। हमनी के सब संघतिया आपस में कवनो बांध ना बंधनी जा। सभे छक के आनंद उठावल। अब हमनी के ओहिजा गइनी जा, जहवाँ मेला लागेला। एहिजा नदी में उतरे खातिर सीढ़ी बनल बा। किनरवें छोट-बड़ कईगो मंदिर बनल बा आ ओहिजा घनहर छाया वाला एगो विशाल वट-वृक्ष भी बा। नदी में छोट-छोट नाव देखि के हमनी के दौड़ पड़नी जा। हमनी के नौका-विहार के खुब मज़ा लेहनी जा। 'शैकत-शैय्या' वाली 'तनवंगी-गंगा' में ना, कंठ ले भरल गंडक में।\nकुछ दूर आगे गइला पर गज-ग्राह के लड़ाई वाला ठाँव बा। श्रीमद्भागवत पुराण के अनुसार भगवान विष्णु के भक्त गज अऊर ग्राह के में एहिजा से युद्ध शुरू भइल रहे। - - - केतना रमणीय बा ई सुन्दरता के प्रदेश! गंडक से तरी पावत एह क्षेत्र के असीम रूप-राशि से जहवाँ हम आनंदित होत रहनी, ओहिजा चुप होखे लगनी। जैसे हमार शब्द मर गइल आ आवाज़ के लकवा मार दिहलस। - - - बुझइबे ना करे कि आह्लाद में पीड़ा के कौन काम बा? - - - बाकी बावरा मन माने तब त! ऊ त भटके लागल। - - ई क्षेत्र खाली अपना रुपवे में आकर्षण ना राखेला। - - इहे प्रांतर रत्नाकर के वाल्मीकि बना दिहलस। सीता मैया अपना जीवन के मातृत्व-काल के एहिजा बितवली। लव-कुश एही गंडक में नहइले होइहें। महाभारत के 20 वाँ अध्याय में भगवान श्री कृष्ण भी शायद एही गण्डकी-प्रदेश के वर्णन कइले बाड़े। सम्राट अशोक भी एह क्षेत्र के जानत रहलन। 'नन्द-वंश' के नंदनगढ़ एही तराई प्रदेश में बा। बापू अउर बा एह माटी क छू चुकल बा लोग। नेहरू जी के आँख एह सौन्दर्य के पी चुकल बिआ। इतना कुछ के बाद भी ई सुन्दरता ना जाने कवना अप्रत्यक्ष कारण से शैलानीयन के आकर्षित ना करेले? शैलानी लोग के एह सुन्नर रूप से डर काहें लागेला? - - - ई सवाल हमरा मन के मथ देला।\nत्रिवेणी में तीन अलग-अलग नदी - गंडक, पंचनद आ सोहना के मिलन होल। एमे गंडक चाहे गण्डकी चाहे नारायणी मुख्या नदी ह। इतने ना, एहिजा तीन गो राजनैतिक सीमा रेखा भी मिलेला। - एक ओर से नेपाल, दोसरा ओर से पश्चिमी चंपारण (बिहार) आ पछिम के ओर से जा त उत्तर-प्रदेश के महाराज गंज जिला के सीमा भी गरबहियाँ करेला। जंगल, नदी आ पहाड़ जइसन तीन गो प्राकृतिक रचना भी एहिजा लउके ला। एहिजा पुल, फूल आ कांड-मूल के भी आनंद मिलेला। एहिजा मन, मस्तिष्क आ तन के आराम मिलेला। ईहवाँ भौतिक रूप से सामान्य जीवन, राजनैतिक शिथिलता आ सामाजिक चुप्पी बा। चर्चा से दूर रहि के भी नैसर्गिक सुख के ई उदहारण उपेक्षा से आहत नइखे। बिहार सरकार सड़कन के जीर्णोद्धार करा रहल बिआ। उत्तर-प्रदेश भी ध्यान दिहल तेज़ क दिहले बा। गेस्ट-हाउस चमके लागल बा। सीमा सुरक्षा बल के मौजूदगी बढ़े लागल बा। लगता कि तीन सीमा रेखन के ई सौन्दर्य सबका दिल में उतरे खातिर बेचैन बा।\nभ्रमण के उत्कंठा जवन हमरा मन में रहत रहल ह, ईहवाँ आ के अउर बढ़ गइल। प्रकृति के चित्रकारी हमरा के अउर बुलाह्टा भेजे लागल। हम कतहूँ घूमे जानी, पहिलका नज़र में ओहिजा त्रिवेणीए जोहेनी। अब त हम बेर-बेर त्रिवेणी जाए लागल बानी। जबे मौका मिलेला, जा के छू लेनी। पूछेनी, - 'त्रिवेणी, अब का हाल बा?'\nजैसे ममता भरल हाथ हमरा माथा पर फेरत त्रिवेणी कहेली, -' ऐसहीं आवत र ह, त हमार हाल अच्छा त होइए जाई।'\nत्रिवेणी के सुन्दरता पर अब अक्सर सोचेनी कि जब प्रकृतीए में जिअत आदमी अपना रूप-प्रदर्शन खातिर इतना उत्कंठित रहेला, तब प्रकृति कहें ना रहे? - - - - नदी किनारे घूमत-घूमत हमनियों के पत्थरन के भीड़ में एकाध गो शालिग्राम पत्थर पाइए गइनी जा। हम त कुछ अउरियो सुन्नर आकृति वाला पत्थर अपना बेग में ध लिहनी। मन त सौन्दर्य से अघाइल आ परिस्थिति से व्यथित रहे। हमनी के जीतलो रहनी जा आ हारलो रहनी जा। भगवान भाष्कर के टहक कम होत-होत हमनी के जीप घर की ओर दौड़ परल।\nअंक - 42 (25 अगस्त 2015)


Will the LJP s performance improve with Pashupati Paras becoming the president Bhojpuri: ‘पारस’ के अइला से का LJP के कायाकलप हो जाई ? या फिर जली 'चिराग'!– News18 Hindi\nलोजपा में नेतृत्व परिवर्तन का पाटी के भलाई खातिर भइल बा ? अगर रामविलास पासवान जिंदा रहिते तs का ई संभव रहे ? जब रामविलास पासवान रहन तs पशुपति पारस के नजर में चिराग पासवान काबिल नेता रहन. अब उहे चिराग पासवान में कमी ही कमी दिखायी पड़े लागल. आज पशुपति पारस लोजपा के मजबूत करे के बात कर रहल बाड़े. ऊ तs बहुत साल तक बिहार लोजपा के कप्तान रह चुकल बड़े. ओह घरी कहे ना ई काम कइले ? जब उनका भिरी बिहार के कमान रहे तs का हाल भइल रहे लोजपा के?\nजमुई के महिसौड़ी चौक पs लोजपा समर्थक रामखेलावन अउर पंचमलाल में बहस होत रहे. रामखेलावन कहले, कहल जाला कि पारस पत्थल, लोहा के सोना बना देला. का पशुपति कुमार पारस लोजपा के लोहा से सोना बना दिहें ? का राताराती तख्ता पलट देला से लोजपा के कायाकलप हो जाई ? पंचमलाल कहले, बिहार विधानसभा हरला के बाद लोजपा में निराशा रहे. चिराग पासवान पाटी में जोश ना फूंक पइले. नेता अउर कार्जकर्ता से उनकर दूरी बढ़ गइल रहे. एह से पशुपति कुमार पारस लोजपा संसदीय दल के नेता बन गइले.\nरामखेलावन तनिक तैश में कहले, पशुपति पारस संसदीय दल के नेता बन गइले कि कुर्सी पs जबरिया कब्जा जमा ले ले ? वाह रे राजनीत ! पाटी तs टूटबे कइल, परिवारो टूट गइल. सांसद महबूब अली कैसर आज चिराग पs संवादहीनता के आरोप लगा रहल बाड़े. लेकिन उनका से ई पूछल जाव कि ऊ लोजपा में केतना सक्रिय रहन ? उनकर पुत्र युसूफ सलाहुद्दीन कैसर तs 2020 में राजद से बिधायक चुनाइल रहन. सांसद वीणा देवी के पुत्री कोमल सिंह के जब बिधानसभा चुनाव में लोजपा से टिकट मिलल रहे तs चिराग पासवान ठीक रहन ? आज चिराग पासवान के योग्यता पs सवाल उठावल जा रहल बा ? ई तs मतलबपरस्ती के राजनीत हs.\nपशुपति पारस के अइला से का फरक पड़ी ?\nपंचमलाल कहले, पशुपति कुमार पारस के राजनीत में लंबा अनुभव बा. ऊ 1977 में पहिला बेर बिधायक बनल रहन. लोजपा के चलावे खातिर जोश से अधिक अनुभव के जरूरत बा. ई बात सुन के रामखेलावन जबाब देले, पशुपति कुमार पारस अगर लोजपा के अध्यक्ष भी बन जास तs का फरक पड़ी ? लोजपा के ताकत के आधार रामविलास पासवान रहन. आज ऊ जिंदा नइखन लेकिन तबहुओं लोजपा की राजनीत उनके नांव पs टिकल बा. रामविलास पासवान के ना रहला से लोजपा को मोसकिल बढ़ गइल बा. एह घरी आपसी लड़ाई के बदले मेलमिलाप के जरूरत रहे. पशुपति कुमार पारस के राजनीति में एह से पहचान बा कि ऊ रामविलास पासवान के भाई हवें. रामविलास पासवान तs पारस के लोजपा के प्रदेश अध्यक्ष बनवले रहन. लेकिन भइल का ? लोजपा के बनला के बाद पहिला विधानसभा चुनाव फरवरी 2005 में भइल. एह चुनाव में लोजपा के 29 बिधायक जीतले. लेकिन एकरा बाद बिधानसभा के चुनाव में लोजपा के खूंटा उखड़त चल गइल. रामविलास पासवान तs केन्द्र के राजनीत करत रहन. बिहार में लोजपा के बढ़ावे के जिम्मा तs पारस के मिलल रहे. लेकिन ऊ का कइले ?\nजदयू के चलते मिलल रहे हार\nरामखेलान के बात पs पंचमलाल कहले, अगर बिहार बिधानसभा चुनाव में लोजपा के खराब प्रदर्शन भइल तs एकरा खातिर खाली पशुपति पारस के कइसे जबाबदेह मानल जाई ? रामविलास पासवान का एकरा से अलग रहन ? रामखेलावन तरहत्थी पs मुक्का मार के कहले, ईहे बात हमहूं कहल चाहतानी ! 2020 के चुनाव में हार खातिर अकेले चिराग पासवान के काहे दोसी ठहरावल जा रहल बा ? जदयू के किलाफ लड़े के नीति के तs रामविलास पासवान मंजूरी देले रहन. अब एकरा खातिर चिराग के बलि के बकरा बना दिहल गइल. अगर पशुपति पारस के ई बात खराब लागल रहे तs रामविलास पासवान के सामने एकर विरोध करिते ? आज पशुपति पारस नीतीश कुमार के तारीफ कर रहल बाड़े. लेकिन उनके चलते पारस के अलौली में 2010 के चुनाव हारे के पड़ल रहे. रामविलास पासवान अलौली से ही पहिला बेर 1969 में बिधायक बनल रहन. 1972 में जब रामविलास पासवान अलौली सीट पs हार गइले तs एकरा बाद बिधायकी के चुनाव लड़ल छोड़ देले. तब ऊ आपन छोट भाई पशुपति पारस के अलौली से चुनाव लड़ावे लगले.\nपारस जब प्रदेश अध्यक्ष रहन तs का कइले ?\nरामखेलावन के बात जारी रहे. 2010 के चुनाव में लोजपा के राजद से गठबंधन रहे. मुकाबला नीतीश-भाजपा के गठबंधन से रहे. अलौली सीट पs पारस सात बेर चुनाव जीत चुकल रहन. लेकिन 2010 के चुनाव में जदयू के रामचंद्र सदा पारस के करीब सतरह हजार भोट से हरा देले. पारस ओह घरी लोजपा के प्रदेश अध्यक्ष रहन. लेकिन नीतीश कुमार के कंडिडेट के चलते उनका चुनाव हारे के पड़ल. 2015 के चुनाव में पारस के फेन हार भइल. अबकी राजद के के चंदन कुमार पारस के करीब 24 हजार भोट से हरा देले. पारस के प्रदेश अध्यक्ष रहते बिहार चुनाव में लोजपा के किला ढहत चल गइल. फरवरी 2005 में लोजपा के 29 सीट मिल रहे. लेकिन अक्टूबर 2005 के चुनाव में 10 पर ही जीत मिलल. 2010 में3तs 2015 में2सीट पर सिमट गइल लोजपा. अतना कह के रामखेलावन पंचमलाल देने ताक के कहले, अब बतावs कि पशुपति पारस तs बिहार के कप्तान रहन, लेकिन का हाल भइल लोजपा के ? ओह घरी पाटी के संगठन मजबूत काहे ना कइले ? अब जब जदयू के किरिपा से लोजपा के बिधानसभा में खाता साफ हो गइल बा तs पारस जी कवन चमत्कार करिंहें ?\n2017 में एनडीए के स्थिति बदल गइल\nपंचमलाल फेन रामखेलावन के बात काट के कहले, लेकिन नीतीश कुमार तs पशुपति पारस के 2017 में तब मंतरी बनवले रहन जब ना ऊ बिधायक रहन, ना एमएलसी . रामखेलान बिना देर कइले जबाब देले, 2017 में जब नीतीश कुमार राजदे के छोड़ के एनडीए के साथे सरकार बनवले तs मंतरी पद खातिर बिबाद होखे लागल. जीतन राम मांझी, उपेनदर कुशवाहा अउर रामविलास पासवान भाजपा के साथे एनडीए में रहन. भाजपा के साथे-साथे, लोजपा, हम अउर रालोसपा भी नीतीश कैबिनेट में मंतरी पद के मांग कर देलस. ओह घरी उपेनदर कुशवाहा अउर जीतन राम मांझी के संबंध नीतीश कुमार से ठीक ना रहे.\nपशुपति पारस कइसे बनले मंतरी ?\nजीतन राम मांझी अपना पाटी के अकेला बिधायक रहन. ऊ अपना जगह पs केहू दोसर के मंतरी बनावल चाहत रहन. ऊ तीन नांव भी भेज देले रहन. लेकिन नीतीश कुमार हम अउर रालोसपा के कैबिनेट में जगह देवे खातिर तइयार न रहन. 2015 में लोजपा के दूइयो बिधयक जीतल रहन. राज कुमार साह अउर राजू तिवारी. नूतन सिंह एमएलसी रही. एह तीनों में से केहू एक के लोजपा कोटा से मंतरी बनावे के बात चलत रहे. पशुपति पारस चुनाव हार चुकल रहन. अगर उनका के मंतरी बनावल जाइत तs छव महिना के अंदर एमएलए भा एमएलसी बनल जरूरी रहे. लेकिन रामविलास पासवान पशुपति पारस के मंत्री बनावे के दबाव डाले लगले. अंत में नीतीश कुमार पशुपति पारस के मंतरी बनावे खातिर राजी हो गइले. बाद में एमएलसी भी बनवले. अगर पशुपति पारस नीतीश सरकार में मंतरी बनले तs ई रामविलास पासवान के कमाल रहे. (लेखक अशोक कुमार शर्मा वरिष्ठ स्तंभकार हैं. यह उनके निजी विचार हैं.)


विनय आनंद के जनमदिन मनावल गइल – Anjoria\nसिनेमा भोजपुरी के सुपर स्टार आ मशहूर नेता अभिनेता गोविन्दा के भगीना विनय आनंद के 33वाँ जनम दिन पिछला शुक का दिने पटना के एक्जिबिशन रोड स्थित आचार्या इंस्टीच्युट में धूमधाम से मनावल गइल.\nविनय आनंद फैन्स एसोसिएशन के बैनर तले आयोजित एह कार्यक्रम में आचार्य इंस्टीच्युट के छात्र केक काट के विनय आनन्द के जनमदिन मनवलन. एहसे पहिले एसोसिएशन के कार्यकर्त्ता पटना जंक्शन पर यात्रियन का बीच मिठाई बँटले आ विनय आनंद के लमहर उमिर के कामना कइले.\nएह अवसर पर एसोशिएसन के अध्यक्ष अमर ज्योति, राजीव रंजन, चंदन कुमार, मोहन प्रसाद, दीपक कुमार, संतोष परमीत, राजू आर्यन समेत फिल्मी जगत से जुड़ल अनेके लोग उपस्थित भइल.


बिहार में हर प्रमण्डल में मेडिकल कालेज होखी – टटका खबर\nस्वास्थ्य मंत्री अश्विनी कुमार चौबे बतवले बाड़न कि बिहार सरकार अगिला साल चार गो नया मेडिकल कालेज खोले जा रहल बिया. सरकार के योजना बा कि राज्य के हर प्रमण्डल में एगो मेडिकल कालेज रहे. एकरा अलावे हर जिला अस्पताल में तीन तीन सौ बेड अउरी बढ़ावल जाई. हर आशा कार्यकर्तृ के मेडिकल किट दिहल जाई जेहसे कि दूर दराज के गाँव में चिकित्सा सुविधा तुरत मिल सको.


कैरो लैंड Bihar Election 2020: बिहार चुनाव में 'सन ऑफ मल्लाह' को क्यों इतना भाव दे रही बीजेपी? जानें सारा गणित\nBihar Election 2020: बिहार चुनाव मकैरो लैंडें 'सन ऑफ मल्लाह' को क्यों इतना भाव दे रही बीजेपी? जानें सारा गणित\nDiwali 2020: यहां बिक रहे हैं गाय के गोबर से बने 12 आइटम, घर बैठें ऐसे खरीदेंNYTimes - CrosswordBihar Election: बीजेपी ने झोंकी ताकत, आरा-बक्सर में जेपी नड्डा तो अरवल समेत तीन जगहों पर गरजेंगे योगीMushroom picker - mushroom search simulator\nबीजेपी पर भड़कीं ममता बनर्जी, कहा- पुलिस को बदनाम करने की कोशिश कर रही है पार्टीNYTimes - Crossword\nफोटोग्राफर ने दिखाया अलग-अलग देशों की 'मां का प्यार', दिल को छू लेंगी ये तस्वीरेंकैरो लैंड\nहाल ही में अद्यतित ：2021-01-26 01:20:58


हिन्दू मुस्लिम एकता के प्रतीक ह रामनगर के रामलीला – टटका खबर\nधार्मिक नगरी वाराणसी के ऐतिहासिक रामनगर के रामलीला हिन्दू मुस्लिम एकता के प्रतीक कहल जा सकेला आ एहिजा के मुसलमान पीढ़ी दर पीढ़ी एह परंपरा के निबाहत आवत बाड़े.\nरामलीला के समय सीधे भा घुमा के आजुओ ढेरे मुसलमान एकरा तइयारी से जुड़ल होले. लीला के पोशाक बनावे के काम होखो भा महताब जरावे के भा रावण, मेघनाद, कुम्भकर्ण वगैरह के पुतला बनावे के काम सगरी एहीजा के मुसलमाने करेले,\nश्रीराम विवाह खातिर मँडवा मण्डप बनावे के कामो इहे लोग करेला कुछ लोग के एह काम मे पाँचवा पीढ़ी लागल बा.\nजानकार बतावेले कि बटाऊबीर निवासी हाजी अली हुसैन एह परम्परा के शुरुआत कइले रहले, उनकर पँचवी अजुवो एह काम में लागल बिया. मुसलमानन के अनेके परिवार पूरा मन लगा के पुतला आ महताबी के इन्तजाम मे लागल रहेले. पुतला का अलावे गाय, हंस, मोर, कौआ, हाथी, आ घोड़ो के पुतला बनावेला ई लोग.\nसबले बड़हन पुतला रावण के होला. एकरा बाद मेघनाद, कुम्भकर्ण, ताडका आ सुरसा के पुतला के आकार होला.\nमुसलमानन के जुडाव काशी नरेशन का साथे अइसहीं ना हो गइल. बनारस स्टेट के राजा लोग मुसलमानन के राज में बसवले आ ओह लोग के धार्मिक आयोजनन के पूरा सहयोग दिहले. एकरे नतीजा ह कि महाराज ईश्वरी नारायण सिंह के मन्नत के ढुलढुल सुन्नी सम्प्रदाय के लोग निकालेला आ काशी नरेश के मन्नत के तजियो रखाला.\nसवा दू सौ साल पुरान रामनगर के रामलीला हिन्दू मुस्लिम एकता के प्रतीक त बड़ले बा, भारतीय संस्कृति, परम्परा, आ भाईचारो के प्रचार प्रसार मे महत्वपूर्ण भूमिका अदा करेला.\nTags: रामनगर के रामलीला, वाराणसी\n«« बयासी साल पुरानो निमंत्रण पत्र मिल जाई नसीम का लगे\nलूट का इरादे से आलू व्यापारी के गोली मारल गइल »»


बसपा – Page2– टटका खबर\nआजम खाँ के इस्तीफा : 2017 के तइयारी आ कि अफवाह\nआजु मंगल का दिने यूपी के कद्दावर नेता आ मंत्री आजम खाँ के इस्तीफा के खबर जोर पकड़ लिहलसि. बतावल जात बा कि मुलायम सिंह से बहस कइला का बाद आजम खाँ इस्तीफा दे दिहलन. एह खबर के ना त सकारल जात बा ना ही नकारल. बतावल जात बा कि आजम खाँ चाहत बाड़न कि\nबसपा अउर आ आपा के अनेके लोग भाजपा मे शामिल\nपटना 15 दिसम्बर (वार्ता) बिहार मे बसपा आ आ आपा के अनेके बड़ नेता आजु भाजपा में शामिल हो गइले. एह लोगन में बसपा के प्रदेश महासचिव हरेन्द्र कुमार पटेल, प्रदेश कोषाध्यक्ष रामजी प्रसाद राय, आ आपा के प्रदेश संयोजक अरविंद सिंह, ऋचा वत्स, प्रीति सिंह वगैरह शामिल बाड़े.\nसपा आ भाजपा आपस मे मिलल बाड़े, कहली मायावती\nलखनऊ 09 नवम्बर (वार्ता) बसपा अध्यक्ष आ उत्तर प्रदेश के पहिले मुख्यमंत्री रहल मायावती आरोप लगवली कि समाजवादी पार्टी आ भारतीय जनता पार्टी अपना में मिलल बाड़े आ दुनु फिरकावाराना जहर फैलावत वोट के ध्रुवीकरण करावे मे लागल बाड़े. कहली कि भाजपा मे लाल कृष्ण आडवाणी, नरेन्द्र मोदी आ राजनाथ सिंह मे मतभेद बा एह\nबसपा के पूर्व मंत्री अशोक कुमार दोहरे भाजपा मे अइले\nउत्तर प्रदेश के काबीना मंत्री रहल आ बसपा के नेता अशोक कुमार दोहरे काल्हु अपना सैकड़न समर्थकन साथे भाजपा मे शामिल हो गइले. ई लोग भाजपा के प्रदेश कार्यालय मे प्रदेश उपाध्यक्ष शिव प्रताप शुक्ला का सोझा पार्टी के सदस्य बनल. एह मौका पर दोहरे कहलन कि भाजपे अकेला राष्ट्रवादी पार्टी बिया जे समाज के\nसु्प्रीम कोर्ट खारिज कर दिहलसि मायावती पर फेर से मुकदमा खोले के याचिका\nउत्तर प्रदेश की पूर्व मुख्यमंत्री आ बसपा सुप्रीमो मायावती का खिलाफ आमदनी से अधिका के संपति होखे के मुकदमा फेर से खोलवावे के याचिका सु्प्रीम कोर्ट में खारिज हो गइल. एह फैसला का बाद मायावती के बहुते राहत मिलल होखी बाकिर अब कांग्रेस खातिर समस्या पैदा हो सकेला काहे कि अब मायावती के अंकुसा लगावे\nसंघ, विहिप आ बजरंग दल पर प्रतिबंध लगावे के माँग कइली मायावती\nबसपा के जातीय सम्मेलनन के सही ठहरावत मायावती अतवार का दिने कहली को कोर्ट के लगावल रोक का बाद अब बसपा सर्वसमाज भाईचारा का नाम पर सम्मेलन कइल करी. कहली कि जाति सम्मेलन रोके से अधिका जरूरी विहिप, संघ, आ बजरंग दल जइसन संगठनन के रैली पर रोक लगावल बा जे धरम का नाम पर\nप्रधानमंत्री बने के दावा कइली मायावती\n‘तिलक तराजू और तलवार इनको मारो जूते चार’ के नारा लगावे वाली बसपा के मुखिया मायावती काल्हु ब्राह्मणन के बसपा से जोड़े खातिर लखनऊ में एगो ब्राह्मण सम्मेलन कइली जवना में लगभग तीसेक हजार लोग जुटल. मंच पर सतीश मिश्रा खास रुप से दमकत रहलें. प्रधानमंत्री बने के आपन सोच जतावत मायावती कहली कि अगर\nमायावती तीन साल पहिले जब एगो सभा में कहले रहली कि सतीश मिश्रा का जिम्मे बस पार्टी के अदालती काम देखे के रही आ राजनीतिक मसला में उनकर कवनो भूमिका ना रही त लोग एकरा के एह बात के सकेत समुझल कि पार्टी में सतीश मिश्रा के हैसियत कम हो गइल बा. बाकिर समय बीतला\nअम्बेदकर पर टिप्पणी से नाराज बसपा विधानसभा में हंगामा कइलस\nबजट पर चरचा करत राज्यमंत्री राजेन्द्र सिंह राणा बसपा पर आरोप लगा दिहलन कि ऊ अंबेडकर के निजीकरण करके उनुकर बाजारीकरण करत बिया, एह बात से नाराज बसपा विधायक हंगामा मचा दिहलन.\nबसपा के राष्ट्रीय महासचिव बनावल गइलें स्वामी प्रसाद मौर्य\nयूपी बसपा के अध्यक्ष रहल आ अबही विधानसभा में नेता विपक्ष स्वामी प्रसाद मौर्य के बसपा के राष्ट्रीय महासचिवो बना दिहल गइल बा. कुछ दिन पहिले उनुका के अध्यक्ष पद से हटा के रामअचल राजभर के अध्यक्ष बना दिहले रहुवे बसपा.


India Archives - Bhojpuri Live\nलोकसभा चुनाव परिणाम बाद बीजेपी के भरी बहुमत के बाद बीजेपी के वरिष्ठ नेता अरुण जेटली मंत्री बनले से मना कईले | अरुण जेटली प्रधानमंत्री नरेंद्र मोदी के पत्र लिखकर कहले कि उनके दूसरे कार्यकाल में मंत्री नाही बनल चाहत बाने उ अपने पत्र में अपने ख़राब स्वास्थ्य के जिक्र कईले बाने | अरुण जेटली प्रधानमंत्री नरेंद्र मोदी से कहले …\nin : अन्य, देश, राजनीति\nपूर्व रक्षा मंत्री और प्रख्यात नेता जार्ज फर्नांडीस के कल दिल्ली में उनकर आवास पर निधन हो गइल ,उ बहुत लंबा समय से अस्वथ रहले.अटल बिहारी बाजपेयी जी की सरकार में जार्ज फर्नांडीस जी रक्षा मंत्रालय के प्रमुख जिम्मेदारी संभलले रहले , उनके निधन पर प्रधानमंत्री नरेन्द्र मोदी , वर्तमान रक्षा मंत्री निर्मला सीतारमण और गृहमंत्री राजनाथ सिह जी गहरा …\nआज 70वां गणतंत्र दिवस धूमधाम के साथ मनाइल गइल\nin : दुनिया, देश\nआज 70वां गणतंत्र दिवस धूमधाम के साथ मनाइल गइल , इ बार गणतंत्र दिवस पे मुख्य अतिथि दक्षिण अफ्रीका के राष्ट्रपति सिरिल रामफोसा रहलें . राजपथ पर राष्ट्रपति रामनाथ कोविंद के ध्वजारोहण के बाद परेड के सलामी लिहल गइल .आज लांस नायक नजीर अहमद वानी के मरणोपरांत अशोक चक्र से नवाजा गया. एसे पहले प्रधानमंत्री नरेंद्र मोदी अमर जवान ज्योति पे …


कैथी - विकिपीडिया\nई लेख लिखाई के सिस्टम के बारे मे बा, अन्य अर्थ खातिर, कैथी (बहुअर्थी) देखल जाय।\nअंगिका, अवधी, भोजपुरी, ब्रजभाषा, कैरेबियाई हिंदुस्तानी, फीजी हिंदी, मगही, मैथिली, हिंदी, उर्दू\nc. 16वीं–20वीं सदी के मध्य ले\nलिखे के दिशा\nएह लेख में आइपीए फोनेटिक चीन्हा प्रयोग भइल बा। बिना सटीक रेंडरिंग सपोर्ट के आपके कोश्चन मार्क, बक्सा या अन्य चीन्हा देखाई देई, न कि युनिकोड अक्षर।\nकैथी, भा कायथी भा कायस्थी, उत्तर भारत में इस्तिमाल होखे वाली एक ठो पुरान लिपि यानि लिखाई के सिस्टम हऽ। बीसवीं सदी के बीच के समय ले ई लिपि मुख्य रूप से पुरनका नॉर्थ-वेस्टर्न प्रोविंस, अवध आ भोजपुरी क्षेत्र में अउरी नेपाल के मधेस क्षेत्र में प्रयोग होखे। एह लिपि में कानूनी दस्तावेज, प्रशासनिक कामकाज के ब्यौरा आ निजी दस्तावेज लिखल जायँ। भोजपुरी मुख्य रूप से एही लिपि में लिखल जाय। धीरे-धीरे एह लिपि के चलन बंद हो गइल आ अब ई लगभग समाप्तप्राय बाटे।\n4 वर्तमान दसा\nकैथी शब्द "कायस्थ" से निकलल हवे। कायस्थ एक ठो सामाजिक समूह बाटे आ परंपरागत रूप से पुरान समय में ई लोग खाता-बही लिखे खातिर एह लिपि के इस्तेमाल करे। कायस्थ समुदाय के लोग तत्कालीन राजघराना सभ से आ उत्तरी भारत के अंगरेजी सरकार जुड़ल रहे आ एह लोग के जमीन, लगान, कानूनी दस्तावेज, माफी (दानपत्र), आम चिट्ठी-पतरी आ दरबारी बेहवार के रोजनामा इत्यादि लिखे खातिर नियुक्त कइल जाय। एही कायस्थ लोग द्वारा इस्तेमाल होखे वाला लिखाई के कायथी भा कैथी नाँव पड़ल।\n19वीं सदी के मध्य के कौनों समय में छपल रूप में कैथी\nकैथी लिखाई में लिखल एक ठो कहनी, लेखक बाबू राम स्मरण लाल, 1898\nकैथी में लिखल दस्तावेज सभ सोरहवाँ सदी ले पुरान पावल गइल बाने। मुगल काल में एकरे ब्यापक इस्तेमाल के पता चलल बा। 1880 के दशक में, ब्रिटिश राज में, बिहार के कचहरी कोर्ट के ई ऑफिशियल भाषा रहल। बाद में देवनागरी के महत्व ओह इलाका सभ में भी बढ़ल जेने पहिले कैथी ढेर प्रचलन में रहल आ ओकरे बाद कैथी के चलन धीरे धीरे कम होत गइल।\nकैथी लिखाई बायें से दाहिने लिखल जाले। ई आबूगीडा प्रकार के लिखाई हवे। एह में व्यंजन में स्वर के चीन्हा मिला के लिखल जालें। स्वर के अक्षर सभ के अलग से भी लिखल जा सके ला। स्वर के चीन्हा व्यंजन अक्षर के ऊपर, नीचे आगे आ पाछे (अलग-अलग स्वर अनुसार) लागे लें। कैथी लिपि के एक ठो खासियत हवे उपर के पड़ी पाई (शिरोरेखा) के ना होखल।\nकैथी लिपि के भी तीन गो प्रकार बतावल गइल बाटे: तिरहुती कैथी, मगही कैथी आ भोजपुरी कैथी।\nकैथी के पुराना समय में बिस्तार के प्रमाण सुदूर पूरुब में आसाम ले मिलल बाटे। मगध क्षेत्र के संत आ सिद्ध लोग के दैनिक बेह्वार के लिखाई भी कैथी रहल। मगध से बंगाल आ आसाम ले भक्ति आंदोलन के समय के रचना सभ के लिखे खातिर एह लिपि के इस्तेमाल के भी प्रमाण मिले ला। इहो कहल जाला कि आसाम के वर्तमान भाषा आ लिपि के बिकास में कैथी के योगदान रहल बाटे।\nमैथिली भाषा के लिखे खातिर, आधुनिक काल में ले एह लिखाई के इस्तेमाल होखे के प्रमाण बाटे। ग्रियर्सन महोदय अपना खोज में ई पवलें कि मैथिलि लिखे खातिर (ओह समय तत्काल में) तीन गो प्रमुख लिपि इस्तेमाल मे रहल - मैथिली या तिरहुता के इस्तेमाल मिथिला के उच्च बर्ग के लोग करे, कैथी के प्रयोग पूरा उत्तर भारत के पढ़ल-लिखल मानल जाए वाला लोग करे आ तीसरी देवनागरी के प्रयोग बनारस के हिंदी समर्थक लोग द्वारा परचारित हो रहल रहे। वर्तमान में मैथिली के लिखे खातिर देवनागरी के प्रयोग हो रहल बा आ तिरहुता आ कैथी के चलन लगभग समाप्त हो चुकल बाटे।\nब्रिटिश शासन के समय हिंदी/नगरी बिस्तार आ परचार के प्रयास चालू भइल आ फ़ारसी लिखाई के हटा के नागरी के ऑफिशियल दर्जा दियवावे के खातिर ई तर्क दिहल गइल कि नगरी लिखाई ढेर चलन में बाटे। हालाँकि, ओह समय एह बात के एकदम अनदेखी कइल गइल कि कैथी लिखाई नागरी से भी ढेर प्रचलन में रहल। जब फ़ारसी लिखाई के हटावे के बात चलल तब प्रसिद्द व्याकरणबिद नेसफ़ील्ड कैथी के समर्थन कइलेन। कैम्पबेल के समय में 1873 में जब बिहार से फारसी लिखाई के ऑफिशियल दर्जा हटावे के बात चलल तबो शिक्षा आयोग के दिहल अपने रपट (1883-84) मे बंगाल प्रोविंसियल कमेटी कैथी लिपि के प्रस्ताव कइलस। हालाँकि, हिंदी/नागरी समर्थक लोग के ई ना स्वीकार भइल। एह लोग के नजर में देवनागरी आ हिंदी, संस्कृत पर ढेर आश्रित रहले के कारण, ढेर शुद्ध लागल। 1912 में आरा के नागरी प्रचारिणी सभा सरकार से नगरी लिपि के इस्तमाल के प्रस्ताव कइलस।\nउत्तर भारत के कुछ इलाका में अभी भी पुरान सरकारी दस्तावेज कैथी लिखाई में सुरक्षित बाने। खासतौर पर जमीन के खतियान के रिकार्ड पुरान समय से कैथी लिखाई में बा। एही से जब कौनों जमीन संबंधी बिबाद या खरीदे-बेचे के मामिला आवेला तब एह लिखाई के जानकार लोग के जरूरत पड़े ला। वर्तमान में एह लिखाई के बस इहे महत्व रहि गइल बाटे आ बतावल जात बा कि एकरा जानकार लोग के कमी से काफी दिक्कत भी हो रहल बाटे।\nहाल में बिहार के सरकार आ नालंदा खुला विश्वविद्द्यालय के कुछ प्रयास कैथी लिपि सिखावे खातिर भइल बा। एकरा खातिर ट्रेनिंग कैम्प भी लगावे के खबर बा।\nमुख्य लेख: कैथी (युनिकोड ब्लॉक)\nअक्टूबर 2009 में कैथी के युनिकोड मानक में सामिल कइल गइल, जब एकर 5.2 वर्शन रिलीज भइल।\nकैथी खातिर निश्चित युनिकोड ब्लॉक बा U+11080–U+110CF:\nऑफिशियल कंसोर्टियम युनिकोड चार्ट (पीडीएफ)\n१.^ युनिकोड वर्जन ९.० तक ले\n२.^ मटियाहूँ रंग में देखावल जगह अभी खाली बाटे\n↑ Pandey, Anshuman. 2008. "Proposal to Encode the Kaithi Script in ISO/IEC 10646" \n↑ 5.0 5.1 Saroja Agravāla (2004). Hindī ke janajātimūlaka upanyāsoṃ kī samājaśāstrīya cetanā aura usakā aupanyāsika pratiphalana. Star Publications. पप. 115–. ISBN 978-81-85244-86-0.\n↑ चतुर्वेदी, राजेश्वर प्रसाद. हिंदी व्याकरण. पप. 23–. ISBN 978-81-7482-782-1.\n↑ Radhakrishna Choudhary (1976). A Survey of Maithili Literature. Ram Vilas Sahu. पप. 23–. ISBN 978-93-80538-36-5.\n↑ Paul R. Brass (2005). Language, Religion and Politics in North India. iUniverse. पप. 67–. ISBN 978-0-595-34394-2.\n↑ 9.0 9.1 9.2 Alok Rai (2001). Hindi Nationalism (tracks for the Times). Orient Blackswan. पप. 51–. ISBN 978-81-250-1979-4.\nकैथी लिपि के बारे में ऑम्निग्लॉट पर\n"https://bh.wikipedia.org/w/index.php?title=कैथी&oldid=677732" से लिहल गइल\nब्राह्मी से बिकसित लिखाई\nएह पन्ना पर आखिरी बेर संपादन 1 सितंबर 2020 के 12:40 बजे भइल रहल।


रमा शंकर तिवारी जी के लिखल भोजपुरी लघु कथा टेलिग्राम | जोगीरा\nHome भोजपुरी साहित्य भोजपुरी कथा-कहानी रमा शंकर तिवारी जी के लिखल भोजपुरी लघु कथा टेलिग्राम\nरमा शंकर तिवारी जी के लिखल भोजपुरी लघु कथा टेलिग्राम\nपरनाम ! स्वागत बा राउर जोगीरा डॉट कॉम प, आई पढ़ल जाव रमा शंकर तिवारी जी के लिखल भोजपुरी लघु कथा टेलिग्राम, पढ़ीं आ आपन राय जरूर दीं कि रउवा इ रचना कइसन लागल आ रउवा सब से निहोरा बा कि एह कहानी के शेयर जरूर करी।\nजइसहीं मोहन सीट पर बैठ गइलन रेलगाडी़ सीटी बजावत धीरे धीरे आगे बढे लागल …\nरमा शंकर तिवारी जी\n“बाबुजी रउवा जल्दी से नीचे उतर जाईं ” कुछ उदास मन से मोहन अपना बाबुजी ( फुलेसर ) से कहलन.. फुलेसर भी जल्दी से डिब्बा से उतर के ट्रेन के साथे साथे आगे चले लगलन आ खिड़की से अपना बेटा मोहन के कई तरह के निर्देश भी देवे लगलन.. ट्रेन धीरे धीरे स्पीड पकडे़ लागल..\nफुलेसर भी ओकरा साथे भाग भाग के कोशिश कइलन कि सब कुछ आजे बता दीं लेकिन थोडे़हीं देर मे खडा़ होके हाँफे लगलन .. ट्रेन पुरा गति के साथ धीरे धीरे फुलेसर के आँख के सामने से दूर होत गइल .. फुलेसर भी चुपचाप खडा़ टकटकी निगाह से देखत रह गइलन .. पीछे के सारा दृश्य फुलेसर के आँख के सामने एगो सिनेमा अइसन घुमे लागल …\nखुद फुलेसर के एको अक्षर से भेंट ना हs बाकि मोहन के पढावे लिखावे मे कवनो कसर ना छोड़लें.. पढ़ लिख के आज मोहन नौकरी करे सेना मे जब जाए लगले तब फुलेसर उनका के स्टेशन छोडे आईल रलs हन.. एगो बाप के बेटा के प्रति प्रेम के एह से बढके उदाहरण ना लउकल… ..\nखैर उदास मन से धीरे धीरे घरे पहुँच के फुलेसर चुपचाप बिस्तर पर लेट गइलन आ कब आँख लाग गईल उनका पता भी ना लागल ….\nदोसरका दिन फुलेसर सबेरहीं उठ के दुआर पर छोट मोट काम मे लागल रहलन तले राम औतार दूर से हीं जोर से आवाज देके कहलन ” अरे ओ फुलेसर .. तहरा बेटा किहाँ से टेलिग्राम आइल बा ” … टेलिग्राम के नाम सुनते हीं फुलेसर के धक्क से लागल … उ छाती पकड़ के बइठ गइलन आ जोर जोर से चिल्लाये लगलन ..” आरे बाप रे बाप ! हमरा बेटा किहाँ से टेलिग्राम आईल बा .. पता ना हमरा बबुआ के का हो गइल हो दादा … अभी परसवें तs बाबु के ट्रेन मे बैठा के अईनी हो दादा … ”\nफुलेसर के चिल्लाईल सुन के फुलेसर ब बाहर अइली आ उहो जोर जोर से चिल्लाये लगली …\n” आरे माई रे माई .. हमार बबुआ कइसन बाड़न हो माई ..” दुआर पर एकदम कोहराम मच गइल …\nफुलेसर आ फुलेसर ब दूनू बेकत एकदम लिख लोढा पढ पत्थल रहे लोग … टेलिग्राम के नाम सुनते हीं कवनो घटना के आशंका के डर के मारे दूनू बेकत चिल्लाये लागल लोग ..\nचिल्लाहट सुन के फुलेसर के बहू चंदा भी बाहर आ गईली आ कारण पुछे लगली …जब उनका टेलिग्राम के बारे मे पता लागल तs उ टेलिग्राम हाथ मे लेके पढे लगली … पढ़ते हीं चंदा जोर जोर से हंसे लगली .. हँसत देख के फुलेसर उनकर मुँह ताके लगलन .. ” काहे बहू, हमार जान जाता आ तूँ हँसत बारू ” फुलेसर चंदा से खिसियाईले पुछलन …\nचंदा हँसते हँसते कहली .. “मोहन ठीक से पहुँच गइल बारन … उनकर सब समाचार ठीक बा .. हमहीं मोहन से कहले रहीं कि पहुँचला के समाचार टेलिग्राम से भेज दीह ”\nअतना सुनते हीं एकदम से कोहराम बंद हो गईल…फुलेसर आपन हाथ बहू के सिर पर रख के कहलन ..” खुश रह बेटी ..आज हमरा आपन बहू पे बहुत गर्व बा ..आज हमरा शिक्षा के महत्व समझ मे आ गइल … अशिक्षित भईल साँचहूँ बहुत बडा अभिशाप होला ..खासकर आजकल हर स्त्री-पुरूष के शिक्षित भइल बहुत जरुरी बा ..”\nचंदा के आज अपना उपर बहुत हीं गर्व महसूस होत रहे …मन ही मन उ अपना माई-बाप के भी धन्यवाद कईली कि उनका के शिक्षित बनावे खातिर उनकर माई-बाप कवनो कसर ना छोड़ल लोग ….\nरमा शंकर तिवारी ” भटकेशरी”\nपिछला लेखफिल्‍म कुली नं.1 का पोस्टर दर्शाता है भोजपुरी फिल्म इंडस्ट्री कि अनुभवहीनता\nअगिला लेखदहेज दानव को बिना किसी कट के सेंसर ने दिया ‘यू’ सर्टिफिकेट\nपवन सिंह अभिनीत भोजपुरी फिल्म वांटेड का गाना यूट्यूब पे बना...


वाल्टर ब्रूस विलिस (Walter Bruce Willis; जनम 19 मार्च 1955) एगो अमेरिकी एक्टर, प्रोड्यूसर, आ गायक बाड़ें। विलिस जर्मन महतारी आ अमेरिकी पिता के संतान हवें जिनके जनम जर्मनी में भइल आ 1957 में इनके परिवार अमेरिका आ गइल। इनके कैरियर के सुरुआत ऑफ़-ब्राडवे स्टेज से 1970 के दशक में सुरू भइल। एकरे बाद इनके पहिचान आ परसिद्धि मिलल एगो हिट धारावाहिक मूनलाइटिंग (1985–89) में मुख्य किरदार निभावे से। एकरे बाद ई कई गो फिलिम सभ में अइलें आ इनका के एगो "एक्शन हीरो" मानल जाला एकर कारन इनके डाइ हार्ड फ्रेंचाइज (1988–2013) में जॉन मक्क्लेन के रोल आ अउरी कई फिलिम सभ में अइसने रोल कइल मानल जा सके ला।\n2018 में विलिस\nवाल्टर ब्रूस विलिस\n(1955-03-19) मार्च 19, 1955 (उमिर 66)\nIdar-Oberstein, Rhineland-Palatinate, पच्छिमी जर्मनी\nमोंटक्लेयर स्टेट युनिवर्सिटी\nएक्टर, प्रोड्यूसर, सिंगर\nपेन ग्रूव्ज, न्यू जर्सी, अमेरिका\n(बि. 1987; तला. 2000)\n5 जेह में रुमर विलिस सामिल बाड़ें\nइनके एक्टिंग वाली अउरी फिलिम सभ में डेथ बिकम्स हर (1992), पल्प फिक्शन (1994), 12 मंकीज (1995), दि फिफ्थ एलिमेंट (1997), आर्मागेडॉन (1998), दि सिक्स्थ सेन्स (1999), अनब्रेकेबल (2000), सिन सिटी (2005), रेड (2010), मूनराइज किंगडम, दि ऍक्सपैंडेबल्स 2, आ लूपर (2012) बाड़ी सऽ। ब्राडवे में ई माइजरी नाँव के उपन्यास के एडाप्टेशन से आपन शुरूआत कइलें।\nएगो संगीतकार के रूप में, दि रिटर्न ऑफ़ ब्रूनो नाँव के एल्बम, 1987 में रिलीज कइलें। एकरे बाद से ई दू गो अउरी सोलो एल्बम 1989 आ 2001 में निकाल चुकल बाड़ें।\nविलिस के कई गो पुरस्कार आ सम्मान मिलल बाने जेह में से प्रमुख बाड़ें: गोल्डन ग्लोब अवार्ड, दू गो प्राइमटाइम एमी एवार्ड, आ दू गो पीपल्स च्वाइस अवार्ड। साल 2006 में ई हॉलीवुड वाक ऑफ़ फेम में एगो स्टार रिसीव कइने।\nइहो देखल जायEdit\nडाइ हार्ड (फ्रेंचाइज)\n↑ "In Bed With Bruce Willis (on Broadway)". न्यू यॉर्क टाइम्स. September 10, 2015. पहुँचतिथी September 12, 2018.\n↑ "12 Most Unlikely Action Movie Stars". Rolling Stone. July 30, 2014. पहुँचतिथी September 12, 2018.\n↑ "Bruce Willis Movies:9Reasons Whya57 Year Old Man is Still Our Favorite Action Hero". Mic (media company). November 14, 2012. पहुँचतिथी September 12, 2018.\n↑ "Ford and Willis voted best action heroes". The Daily Telegraph. May 4, 2008. पहुँचतिथी September 12, 2018.\n"https://bh.wikipedia.org/w/index.php?title=ब्रूस_विलिस&oldid=645984" से लिहल गइल\nLast edited on2दिसंबर 2018, at 16:07\nएह पन्ना पर आखिरी बेर संपादन2दिसंबर 2018 के 16:07 बजे भइल रहल।


निरहुआ बनलन ऑटो ड्राईवर – Anjoria\nनिरहुआ बनलन ऑटो ड्राईवर\nभोजपुरी फिल्मों के सुपरस्टार दिनेशलाल यादव फिल्म “निरहुआ मेल” में एगो ऑटो ड्राईवर का भूमिका में आइल बाड़े. “निरहुआ रिक्शावाला” में रिक्शावाला के शानदार भूमिका निभा चुकल निरहुआ “निरहुआ मेल” में ऑटो चालकन के दर्द आ समस्या के बड़का परदा पर पेश करीहे. श्री प्रियंका पिक्चर्स के बैनर तले बनत एह फिल्म में निरहुआ के कंपलीट एक्शन अवतारो देखे के मिली. एहमें निरहुआ देशी एक्शन करत लउकीहे जवना के देख के लोग चउँक जाई. निरहुआ के कहना बा कि “निरहुआ मेल” जइसन एक्शन अबले कवनो भोजपुरी फिल्म में नइखे आइल. एह दृश्यन के फिल्मावे में लगभग करोड़ रूपिया खरचल गइल बा आ एह दृश्यन के फिल्मवले बाड़े तेलगू आ तमिल फिल्मन के मशहूर एक्शन मास्टर वेकेंट. फिल्म में निरहुआ के नायिका बाड़ी भोजपुरी के नं॰ 1 अदाकारा पाखी हेगड़े. फिल्म में मनोज टाईगर, रोजा उस्मानी, गोपाल राय, पुष्पा वर्मा आ अवधेश मिश्रा के प्रमुख भूमिका बा. निर्माता के॰ एस॰ साईबाबा आ ए॰ दास के एह फिलिम के निर्देशक बाड़े सुब्बाराव गोसांगी जे आखिरी रास्ता, शिवा जइसन फिल्म निर्देशित कर चुकल बाड़े. फिल्म के गीतकार विनय बिहारी, प्यारेलाल यादव, संगीतकार राजेश-रजनीश हउवें.\n(स्रोत – प्रशांत – निशान्त)\n"गोरिया के गोरे-गोरे गाल" के प्रीव्यू शो\n‘कब जाओगे’ के गाने के रिकार्डिंग पूरा भइल


‘बागी भइले सजना हमार’ के शूटिंग में लागल प्रिन्स राजपूत – Anjoria\n‘बागी भइले सजना हमार’ के शूटिंग में लागल प्रिन्स राजपूत\nJune 9, 2014 Editor फिल्म, मनोरंजन 0\nपिछला साल रिलीज सफल भोजपुरी फिलिम ‘फूल और काँटे’ से आपन पहचान बनावे में सफल रहल प्रिन्स राजपूत अनेके फिलिमन के शूटिंग पूरा करवला का बाद अब ओम साईं संसार एंटरटेनमेंट के बैनर तर बनत ‘बागी भइले सजना हमार’ के शूटिंग बस्ती, उत्तर प्रदेश के खूबसूरत जगहन प करावे में लागल बाड़न.\nनिर्माता विनोद श्रीवास्तव आ राजेश शुक्ला के एह फिलिम के निर्देशक आर के शुक्ला, संगीतकार संतोष श्रीवास्तव, गीतकार श्रीकांत मिश्रा, छायांकन मनोज व्यास, नृत्य राम देवन, संकलन भरत सिंह आ फाइट हिमाल के बा.\nफिलिम में प्रिन्स राजपूत का साथे विराज भट्ट, आम्रपाली, एहसान खान, रोशनी वर्मा, सीमा सिंह, रानू पाण्डेय, सूरज कुमार अउर अवधेश मिश्रा मुख्य कलाकार बाड़े.\nसेंसर बोर्ड से सर्टिफिकेट लेबे में सफल हो गइल ‘सन्यासी बलमा’


Bhojpuri: बनारसी लंगड़ा, पढ़ीं अउर जानीं एह आम के खास कहानी – dnyan pravah\nMay 13, 2021 admin\t0 Comments\tBanarasi Langda Mango, Banarasi Mango, Banrasi Langda Aam, Bhojpuri, Bhojpuri News, Langda Aam, Langda Mango\nबनारसी लंगड़ा क नाम लेतय दिल-दिमाग गमकि उठयला, अउर मुंहे में पानी आइ जाला. बनारस के शान में एक सितारा ई आम भी हौ. अपने सवाद अउर सुगंध बदे पूरे दुनिया में मशहूर बनारसी लगड़ा काशी में बाबा भोलेनाथ क प्रसाद हौ. ई प्रसाद अब काशी कइसे पहुंचल, एकर कहानी गंगा के बनारस पहुंचय से कम रोचक नाहीं हौ. आम फलन क राजा मानल जाला, अउर लंगड़ा सबके दिल पर राज करयला. बनारस में 1700 एकड़ जमीन पर लंगड़ा क बगइचा हयन. चिरई गांव, आराजीलाइन, सेवापुरी, काशी विद्यापीठ, हरहुआ, बड़ागांव, अउर रामनगर सहित आठ ब्लॉक हयन, जहां लंगड़ा क जादा खेती होला. लंगड़ा क खासियत एकर अकार, प्रकार, सुगंध अउर सवाद हौ. पहिले इ आम अपने अकार से आकर्षित करयला, फिर नजदीक गइले पर सुगंध से मस्त कइ देला अउर खइले के बाद अपने सवाद से जीवन भर बदे दीवाना बनाइ लेला. कगजे की नाईं पतील क बोकिला अउर ओइसय कगजे की नाई पतील क कोसुली, अउर दूनों के बीच में लंगड़ा क गूदा तीनों लोक के रहस्य से कम नाहीं हौ. बखान केतनव कइ नावा लेकिन असली असर खइले के बादय होला. सीजन आइ पहुंचल हौ, अउर अगर अबही तक लगड़ा न खइले होवा त एह सीजन में जरूर भोलेनाथ क इ प्रसाद चखा. मानसून अइले के बाद जुलाई से बजारी में लंगड़ा क दबदबा शुरू होइ जाला. लंगड़ा क नाम अउर काम, दूनों हर आदमी के हैरत में डालयला. काहें से कि दूनों में छत्तीस क आंकड़ा हौ. ओइसे बनारस में कहावत चलयला कि नाम अउर चाम क नाहीं, पूजा काम क होला. अब लंगड़ा के काशी में अवतरित होवय के पीछे वाली कहानी परआवा. ई कहानी कहीं लिखा-पढ़ी में नाहीं हौ. पुरनियन के मुंहे से पीढ़ी दर पीढ़ी चलल आवत हौ. कहानी में कहल जाला कि लगभग 250 साल पहिले इहां एक ठे भगवान शिव क मंदिर रहल. कहां रहल, एकर कवनो सही जानकारी नाहीं हौ. मानल जाला कि मंदिर रामनगर इलाके में रहल. मंदिर में एक दिना एक ठे साधु पहुंचलन, अउर मंदिर में कुछ दिना रहय बदे पुजारी से आग्रह कइलन. मंदिर परिसर में कई ठे कमरा रहल अउर पुजारी एक ठे कमरा खोलि देहलन. साधु आपन डेरा जमाइ लेहलन.साधु के पास आमे क दुइ ठे छोट-छोट पौधा रहलन. दूनों पौधा उ मंदिर के पिछवारे लगाइ देहलन. साधु रोज पूजा-पाठ कइले के बाद दूनों पौधन के जल चढ़ावय. धीरे-धीरे चार साल बीति गयल अउर आम के दूनों पौधन में बउर आइ गयल. अब साधु मंदिर के पुजारी से कहलन कि हमार इहां से जाए क समय आइ गयल हौ अउर काल हम चलि जाब, लेकिन दूनों पेड़न के देखभाल क जिम्मेदारी अब तोहरे ऊपर हौ. साधु आगे कहलन कि दूनों पेड़न में जवन आम लगिहय, ओके भगवान के चढ़इले के बाद टुकड़ा-टुकड़ा कइ के लोगन के प्रसाद में बांटि देहल करिहा. लेकिन पूरा आम केहूं के भी नाहीं दीहा. साधु आमे क कोसुली भी दूसरे के देवय बदे मना कइले रहलन अउर ओके जरावय क निर्देश देहले रहलन. एकरे अलावा उ पेड़ में कलम भी लगावय बदे मना कइले रहलन. साधु जवन-जवन कहले रहलन, पुजारी उहय-उहय कइलन. लेकिन जे भी आमे क प्रसाद खाय, उ ओकरे सवाद अउर सुगंध क दीवाना होइ जाय. मंदिर में प्रसाद के रूप में मिलय वाले आम क चारों ओर सुगंध फइलि गइल. हर आदमी कोसुली अउर कलम बदे पुजारी से आग्रह करय लगल, जवने से आमे क दूसर पेड़ तइयार होइ सकय. लेकिन पुजारी साधु के दिहल बचन से बंधल रहलन. उ साफ इनकार कइ देय. आम प्रसाद क बखान सुनि के एक दिना खुद काशी नरेश मंदिर पहुंचलन. आम क प्रसाद ग्रहण कइले के बाद उ भी ओकर दीवाना होइ गइलन. काशी नरेश भी आम के दूनों पेड़न में कलम लगावय बदे पुजारी से आग्रह कइलन. पुजारी धर्मसंकट में पड़ि गइलन. एक तरफ साधु क निर्देश अउर दूसरे तरफ काशी नरेश क आग्रह. पुजारी काशी नरेश से कहलन कि महराज एह काम बदे पहिले बाबा भोलेनाथ से अनुमति लेवय के पड़ी, काल बताइब. ओही रात पुजारी के सपने में भोलेनाथ दर्शन देहलन अउर कहलन कि काशी नरेश के आम क कलम लगावय क अनुमति देइ द. कवनो रुकावट मत डाला. दूसरे दिन सबेरे पुजारी मंदिर में पूजा-पाठ कइले के बाद टोकरी में आम लेइके काशी नरेश के पास गइलन अउर ओन्हय आम क प्रसाद समर्पित कइलन अउर पेड़ में कलम लगावय क अनुमति देइ देहलन. काशी नरेश क प्रधान माली मंदिर जाइ के दूनों पेड़न में कई ठे कलम लगाइ देहलस. बरसात के मौसम में जब पानी बसरल त कलम मे जड़ निकलि आइल अउर ओके काटि के काशी नरेश के पास लेइ जायल गयल. आम क इ कलम महल के परिसर में लगाइ देहल गइलन अउर कुछ साल में इ बढ़ि के पेड़ होइ गइलन. मौसम आयल त पेड़ में बउर अउर फिर फल लटकि गइलन. धीरे-धीरे कलम से तमाम पेड़ तइयार भइलन अउर पूरा बगइचा बनि गयल. रामनगर में आज भी लंगड़ा आम क बड़ा-बड़ा बगइचा हयन. जवने जगह आज काशी हिंदू विश्वविद्यालय हौ, उ पहिले काशी नरेश क ही जमीन रहल अउर उहां भी लंगड़ा आम क बगइचा रहलन. बीएचयू में आज भी लंगड़ा आम क तमाम पेड़ हयन.\nइ त रहल लंगड़ा के काशी में अवतरित होवय क कहानी, लेकिन एतने बढ़िया आम क लंगड़ा नाम कइिसे पड़ल? दरअसल, साधु के हाथे क लगावल दूनों पेड़न क देखभाल जवन पुजारी कइले रहलन, अउर जेकरे कारण लंगड़ा क परिवार बढ़ल, उ तनी लंगड़ाइ के चलय. बस, ओनके एही सोभाव के नाते आम क नाम लंगड़ा पड़ि गयल. पहिले बनारस में लगड़ा आम क बगइचा छह हजार हेक्टेयर में रहलन, लेकिन अब धीरे-धीरे घटि के 1700 एकड़ में रहि गयल हयन. एकरे अलावा लंगड़ा पेड़ उत्तर प्रदेश के दूसरे जनपदन में अउर बिहार में भी पहुंचि गयल हयन, लेकिन जवन सवाद बनारस वाले लंगड़ा में रहयला, उ दूसरे जगह वाले लंगड़ा में ना पइबा. (लेखक सरोज कुमार वरिष्ठ पत्रकार हैं. यह उनके निजी विचार हैं.)\n← इजराइल के ताबड़तोड़ हमलों के बीच हमास का बड़ा बयान, कहा- ‘…तो नहीं होगा सीजफायर’\nBreaking: बिहार में फिर बढ़ा लॉकडाउन, अब 25 मई तक रहेंगी पाबंदियां →\nसुपौल: लूट का विरोध करने पर अपराधियों ने2को मारी गोली, बाइक व मोबाइल लेकर हुए फरार


अमेरिका में व्हाईट हाऊस का लगे स गुजरत रहनी. कान में प्रेसिडेण्ट ओबामा के आवाज सुनाई दिहल -\nका हो, गऊना हो जाई हमार फिलिम देखे कि नाही ? बहुते बोम्बस्टिक फिलिम बा.\nहम घबड़ा गइनी, ओबामा भोजपुरी में बतियावत बाड़न. एहिजा कायदा से हिन्दी बोले ना आवे. साँचो, बन्दा असहीं प्रोग्रेस नइखे कइले. बहुते बहुत क्वालिटी होखे के चाहीं.\nखबर बा कि अमेरिकी सरकार में भर्ती करे से पहिले ओबामा कैंडीडेटन से पूछत बाड़े कि भोजपुरी, हरियाणवी, तेलुगु समेत कवन कवन भारतीय भाषा जाने ल ? कवनो उनका के समुझा दिहले बा कि अब पूरा दुनिया में दूइये गो देश बा जहवाँ के गाहक मंदी हटा सके लें. एक त बा इंडिया आ दुसरका दूसरा चीन. चीन के त सिर्फ चाईनीजे से समुझल जा सकेला बाकिर हिन्दुस्तान के समुझे खातिर हरियाणवी, तमिल, तेलुगु, भोजपुरी समेत बहुते भाषा सीखे के पड़ी. खैर, हम देखनी कि एगो भोजपुरी कैंडीडेट क इंटरव्यू चलत रहे\nओबामा - भोजपुरी के का खासियत ह ?\nभोजपुरी कैंडीडेट - बहुत बहुत धांसू फिलिम भोजपुरी में बनेली सँ. अपने सुनिये के डेरा जायब. सगरी इराक वार भुला जायब. व्हाईट हाउस में धमाल, इराक की भौजी, कच्चे तेल में पक्का प्यार हमार, कुछ अईसा फिलिम विलिम बनवाएब आ इराक में देखायब त ऊ सब फिलिम में मस्त होकर लड़ाई ऊड़ाई भूला जइहें सँ. इराक क भोजपुरी सोल्यूशन हमरे लगे बा.\nओबामा - भोजपुरी में फिलिम क अलावा अउरियो कुछ होला कि ना ?\nभोजपुरी कैंडीडेट - भोजपुरी फिलिम क माध्यम से जे बा से कि सगरी सामाजिक, राजनीतिक सोल्य़ूशन समुझावल जाले. जइसे देखी, ऊ फिलिम बा, गंगा किनारे मस्ती मचईलऽ. ई फिलिम ई बतावेले कि बंदा लोकल इलाके छोड़ के मत जाये. गंगा किनारे पड़ल रहे आ मस्ती छाने, त कवनो पिराबलमे ना नू होखी. रउरा इराक गइनी त पिराबलम, अफगानिस्तान गइनी त पिराबलम. आप गंगा किनारे मस्ती में रहीं त ना आपके पिराबलम, ना उनका पिराबलम. हमरा भउजी क शादी में दोसर सोल्यूशन रहे. देखीं बुश एडमिनिस्ट्रेशन में कोंडालिसा राइज क बियाह ना भइल एहसे पिराबलम आ गइल. कोंडालिजा राइज बुश का तरफ से बहुते मारधाड़ करे जात रहली. बात ई ह कि शादी शुदा बंदा आपसे में लड़ झगड़ के शांत हो जाला. बाहर जाके लड़े के जरुरते ना पड़े. भौजी की शादी में फिलिम में इहे देखावल गइल बा. पूरा फिलिम में आठ गो शादी गीत बा, शादिये चलत रहऽता. कोंडालिजा राइज ई फिल्म देख लेती, त बुझ जइती कि शादी क पिराबलम मे जे अझूरा जाला ओकरा फेर दोसरा से अझूराये के जरुरते ना पड़े.\nओबामा सोचत बाड़न कि कि हाय अबले अमेरिकन एडमिनिस्ट्रेशन अतना ज्ञान बिना कइसे चलत रहल. चलत रहल तबे नू चउपट हो गइल - हमहू ओबामा के बता दिहले बानी.\nबताईं, कुछ गलत तो नइखीं नू बतवले ?


35 गो खास बात आजादी का दिने प्रधानमंत्री नरेन्द्र मोदी के भाषण से – Anjoria\n1. आजु देश आ दुनिया भर मे पसरल सगरी हिन्दुस्तानी आजादी के पर्व मनावत बाड़े. आजादी के एह पावन पर्व पर प्यारा देशवासियन के भारत के प्रधान सेवक का तरट से बहुत बहुत शुभकामना.\n2. देश के आजादी खातिर बहुते लोग मर खप गइल. आजादी के ओह सगरी सिपाहियन के हमार सौ सौ बार प्रणाम.\n3. एह देश के राजनेता नइखन बनवले. ना त एकर शासक, ना सरकार. ई देश किसानन के बनावल ह, मजदूरन के बनावल ह, हमनी के माई बहिनियन के बनावल ह, नवहियन के बनावल ह. ऋषि, मुनि, आचार्य, शिक्षक, वैज्ञानिक, समाजसेवक आ पीढ़ी दर पीढ़ी करोड़ो लोगन के तपस्या से आजु राष्ट्र एहिजा ले चहुँपल बा. ई सभे अभिनन्दन के हकदार हउवें.\n4. ई भारत के संविधान के शोभा आ ताकत ह कि एगो छोटहन शहर के लड़िका आजु लाल किला पर भारत के झंडा का सोझा मुड़ी नवावे के सौभाग्य पवलसि. ई भारत के लोकतंत्र के ताकत ह. एह ला हम भारत के संविधान बनावे वालन के नमन करत बानी.\n5. देश जहाँ आजु चहुँपल का एकरा पीछे देश के सगरी प्रधानमंत्रियन के योगदान बा, सगरी सरकारन के योगदान बा, सगरी राज्य सरकारन के योगदान बा. एह सभका ला हम आभार जतावल चाहत बानी.\n6. ई देश अपना पुरातन संस्कृति धरोहर के ओह नींव पर खड़ा बा जहाँ हमनी के एके बात सिखावल जात रहुवे कि साथे चलीं, मिल के चलीं, मिल के सोचीं, मिल के संक्लप करीं आ मिल के देश के आगे ले चलीं. ‘संगच्छध्वम् संवदध्वम् सं वो मनांसि जानताम्।’\n7. काल्हुए संसद मे नइकी सरकार के पहिलका सत्र खतम भइल ह. आ आजु हम गर्व से कहल चाहत बानी कि हमनी का बहुमत के जोर पर चले वाला, आगे बढ़ेवाला लोग ना हईं जा. हमनी का सहमति का संगे आगे बढ़ल चाहत बानी. सगरी गोल, विपक्षी के जोड़त, कान्ह से कान्ह सटा के चले मे हमनी के सफलता मिलल बा आ एकर यश खाली प्रधानमंत्रिए ना, सरकार मे बइठल लोगे के ना, बलुक प्रतिपक्षो के जात बा. लाल किला के दीवार से हम एह सगरी सांसदन के प्रणाम करत बानी.\n8. हम दिल्ली खातिर बाहरवाला हईं, दिल्ली के दुनिया वाला आदमी ना हईं. एहिजा के राजोकाज हम ना जानीले. एहिजा के एलिट क्लास से त हम बेछुआ बानी. बाकिर बाहर के ई आदमी जब पिछला दू महीना मे दिल्ली के भीतर झँकलसि त चउँक गइल. ई मंच राजनीति के ना ह, राष्ट्रनीति के मंच ह एहसे हमरा बाति के राजनीति के पसंगा पर तउलल मत जाव. हमरा इहे लागल कि एके सरकार का भीतर एहीजा कई एक सरकार चलत बाड़ी सँ. सभकर आपन आपन जागीर बनल बा. हमरा बिखराव लउकल, टकराव बुझाइल. एक विभाग दोसरा विभाग से लड़त बा. इहाँ ले कि सु्प्रीम कोर्ट ले मुकदमा चलत बा दू गो विभागन का बीच. एह बिखराव, एह टकराव ले के हमनी के देश के कइसे आगा बढ़ा सकब ? एहसे हम कोशिश शुरू कइले बानी एह दीवारन के गिरावे ला. हमार कोशिश बा कि सरकार एगो आर्गेनिक एन्टिटी बने, एकरस होखे.\n9. रउरा सभे अखबारन मे पढ़त होखब कि मोदी जी के सरकार आ गइल, अफसरान समय पर आफिस आवत बाड़े. सगरी मीडिया मे इहे कुल्हि छपत बा, देखावल जात बा. रउऱा लागी कि सरकार के मुखिया का रूप मे हमरा एह खबरन से आनन्द होत होखी बाकिर हमरा एह सब से पीड़ा होखत बा. भला ई कवनो खबर होखेला कि अफसरान समय पर आवत बाड़े ? आ अगर ई खबर बा त देखावत बा हमनी का कतना नीचे गिर गइल बानी जा. ‘ई होखेला’, ‘ई चलेला’ वाला बाति से देश ना चल सके. जनजन के मनसा पूरा करे ला शासन व्यवस्था के धारदार तेज गतिशील बनावे का काम मे लागल बानी जा आ रउरा सभे के भरोसा देत बानी कि हम एह सरकार मे बइठल हर आदमी, चपरासी ले लगवले कैबिनेट सेक्रेटरी ले, के शक्ति जगावल चाहत बानी. आ हम ई क के रहब. 16 मई का दिने ना कह सकत रहीं बाकिर आजु दू ढाई महीना का अनुभव का बाद 15 अगस्त का दिने तिरंगा के साखी मान के कहत बानी कि ई हो सकेला आ हो के रही.\n10. समय आ गइल बा कि एह पर सोचल जाव कि हमनी के जवन पुरखा पुरनिया देश के आजादी दिअवलन का ओह लोग के सपना के भारत बनावे ला हमनीओ के कुछ कर्तव्य बा कि ना, हमहन के कवनो राष्ट्रीय चरित्र बा कि ना. एह पर गंभीरत से सोचे के समय आ गइल बा.\n11. भाई बहिन सभे, केहू त हमरा के बतावे कि हम जवन करत बानी, सबेरे से साँझ ले, ओह काम से देश के गरीब के भला भइल कि ना, हमनी के देश के हित के रक्षा भइल कि ना, देश के कल्याण का कामे आइल कि ना. का ई सवा सौ करोड़ देशवासियन के मंत्र ना होखल चाहीं कि हमहन के हर डेग देश हित मे होखल करी ? कइसन दुर्भाग्य बा कि आजु देश मे अइसन माहौल बन गइल बा कि केहू का लगे कवनो काम ले के जा त उ कहऽता कि ‘एहसे हमरा का? एहमे हमरा ला का?’ आ जइसहीं ओकरा पता चली कि एहमे ओकरा ला कुछ नइखे त तुरते बोली कि ‘त हमरा का करे क बा?’ हमहन के एह दायरा से बहरा निकले के जरूरत बा, एह दायरा से निकल के ‘देशहित के हर काम ला हम आइल बानी, हम आगे बानी’ वाला भाव जगावे के बा.\n12. भाई बहिन लोग, आजु जब हम बलात्कार के खबर सुनीले त हमार मुड़ी झुक जाला. लोग अलग अलग तर्क देला, हर केहू मनोवैज्ञानिक बन के आपन बयान दे देता. बाकिर भाई बहिन लोग, हम आजु एह मंच से ओह महतारी बाप से पूछल चाहत बानी, हर महतारी बाप से कि रउरा घर मे बेटी जब दस साल के बारह साल के होले त सगरी महतारी बाप चौकन्ना रहेले, हर बात पूछेलें कि कहाँ जात बाड़ू, कब अइबू, पहुॅचते फोन करीहऽ. बेटियन से त सैकड़न सवाल पूछेले महतारी बाप, बाकिर का कबो उ अपना बेटवो से पूछे के हिम्मत करेले कि कहाँ जात बाड़ऽ, काहे जात बाड़ऽ, कवन दोस्त बा ? आखिर बलात्कार करे वाला केहु ना केहु के बेटा त ह. ओकरो त कवनो महतारी बाप होखी. अगर हर महातारी बाप तय क लेव कि जतना बन्हन बेटियन प डलले बानी जा, कबो बेटवो प डाली जा, कबो ओकरो से त पूछी जा.\n13. भाई बहिन लोग, कानून आपन काम करी, कड़ेर बन के करी, बाकिर समाजो का नाते, हर महतारी बाप का नाते हमहनो के जिम्मेदारी बा. केहू हमरा से कहे कि ई जवन बंदूक उठवले निर्दोषन के जान मारे वाला कवनो माओवादी, कवनो आतंकवादी, उहो त केहू ना केहू के बेटा ह. हम ओह महतारी बाप से पूछल चाहत बानी कि का अपना बेटा के एह राहे जाए से पहिले रउरा पूछले रहीं? हर महतारी बाप जिम्मा लेव कि एह गलत राह पर गइल राउर बेटा निर्दोषन के जान लेबे प उतारू बा. उ ना त राउर भल कर पावत बा, ना परिवार के, आ ना ही देशे के. आ हम एह बेराह चलत नवहियन से कहल चाहत बानी कि तू आजु जवने कुछ बाड़. कुछ ना कुछ त भारत माता तहरो के दिहले होखी, कुछ ना कुछ त महतारी बापो दिहले होखीहें. पूछल चाहत बानी कि कान्ह प लटकत बंदूक ले के धरती के लाल त क सकेलऽ बाकिर अगर एकरा जगहा हर रहीत त धरती प पसरल हरियरी कतना प्यारा लागीत. कब ले हमनी का एह धरती के लहूलुहान करत रहब जा ? आ हमहन के मिलल का एहसे ? हिंसा के राह हमनी के कुछु नइखे दिहले.\n14. भाई बहिन लोग, पिछला दिन हम नेपाल गइल रहीं. ओहिजा सभका सामने पूरा दुनिया के धेयान खींचे वाला बात कहले रहीं. एगो जमाना रहल जब सम्राट अशोक युद्ध के राह धइले रहन, बाकिर बाद मे हिंसा देखि युद्ध छोड़ बुद्ध का राहे चल दिहलन. हम देखत बानी कि नेपाल मे एगो कवनो समय रहे जब नवही हिंसा का राहे चल पड़लन,बाकिर आजु उहे नवही संविधान के तिकवत बाड़न. ओह लोग का साथे जुड़ल लोग संविधान बनावे मे लागल बा आ हम कहले रहीं कि शस्त्र छोड़ि शास्त्र का राहे चले के एगो नीमन उदाहरण देत बा नेपाल, जे दुनिया भर मे हिंसा का राहे गइल नवहियन के वापिस लवटे के प्रेरणा दे सकेला.\n15. भाई बहिन लोग, बुद्ध के भूमि नेपाल अगर सनेस दे सकेले का भारत के भूमि दुनिया के सनेस ना दे सके ? आ एहीसे ई समय के माँग बा कि हमहन हिंसा के राह तज के भाईचारा के राहे चलीं जा.\n16. भाई बहिन लोग, सदियन से कवनो ना कवनो कारण हमनी का फिरकावाराना तनाव से गुजरत बानी, देश ले बँटा गइल. आजादी का बादो कबो जातिवाद के जहर, कबो संप्रदायवाद के जहर. ई पाप कबले होखी? केकर भल होखेला एहसे? बहुते लड़ लिहनी जा, बहुते लोग के काट लिहनी जा, बहुते लोग के मार लिहनी जा. भाई बहिन लोग, एक बेर पीछे मुड़ के त देखीं, केहू के कुछ भेंटाइल नइखे. सिवाय भारत माई के देहि प दाग लगवला के हमनी के कुछ नइखी कइले. एहसे हम रउरा सभे से गोहार लगावत बानी कि जातिवाद के जहर, सांप्रदायिकता के जहर, आतंकवाद के जहर, ऊंच नीच के भाव. ई कुल्हि देश के आगे बढ़े से रोकेला. एक बेर तय कर लीॅ, दस साल ला मोरेटोरियम तय क लीं कि एह तनाव से मुक्त समाज ओरि चलल जाव त देखब कि शांति, एकता, भाईचारा हमहन के आगे बढ़े ला कतना ताकत देत बा. एक बेर देखीं त सही. हमरा कहला पर भरोसा करीं जा. हम रउरा सभे के भरोसा दिआवत बानी कि पाप के राह छोड़ि सद्भावना के भाईचारा के राहे चले के आ अपना देश के आगा ले चले के संकल्प करीं. हमरा पूरा भरोसा बा कि हमहन का कर सकीलें.\n17. भाई बहिन लोग,जस जस विज्ञान आगे बढ़ऽता, हमनी का मन मे आधुनिकता के भाव जागऽता, बाकिर हमनी का करत का बानी ? का कबो सोचले बानी जे आजु हमनी का देश में सेक्स अनुपात के का हाल बा? 1 हजार लड़िकन पर महज 940 बेटी पैदा होत बाड़ीे स. समाज मे ई असंतुलन के पैदा करत बा? ईश्वर त नइखने करत. हम डाक्टरन से निहोरा करत बानी कि आपन तिजोरी भरे ला कवनो महतारी के कोख मे पलात बेटी जन मारी. हम ओह महतारी बहिनन से कहऽतानी कि रउरा बेटा का आस मे अपना बेटी के बलि मत चढ़ाईं. कबो कबो महतारी बाप के लागेला कि बेटा होखी त बुढ़ापा मे कामे आई. हम समाज मे काम करे वाला आदमी हईं. हम अइसन परिवार देखले बानी जहाँ पाँच गो बेटा बाड़े, पाँचो का लगे बंगला बा, घर मे दस दस गो गाड़ी बा, बाकिर बूढ़ बाप महतारी ओल्ड एज होम मे रहत बाड़े. हम अिसनो परिवार देखले बानी जहाँ संतान का रूप मे अकेले बेटी बिया, उ बेटी अपना सपना के बलि चढ़ावत बिआह नइखे करत आ बूढ़ माई बाप के सेवा मे जिनिगी खपा देत बिया. ई गैर बरोबरी, महतारी का कोख मे पड़ल बेटियन के हत्या, एह 21वीं शताब्दी मे आदमी के मन कतना करिखाह, कतान कलुषित, कतना दाग भरल बा, आ ओकर प्रदर्शनी करत बा, हमहन के एहसे मुक्ति पावे के होखी आ इहे आजादी के पर्व पर हमनी ला सनेस बा.\n18. अबहिए राष्ट्रमंडल खेल भइल ह. भारत के खिलाड़ी भारत के गौरव दिअवले ह. हमनी के 64 गो खिलाड़ी मेडल ले के अइले हँ, बाकिर ओह मे से 29 गो बेटी हईं स. एह पर गर्व करी जा आ ओह बेटियन ला ताली बजाईं सभे. भारत के आन बान शान मे बेटियनो के योगदान बा एकरा के सकारी सभे.\n19. देश के आगा बढ़ावे के बा त विकास अकेला राह बा. सुशासन एके राह बा. देश के आगे बढ़ावे ला इहे दू गो पटरी बाड़ी स – सुशासन आ विकास. जब हम सुशासन के बात करत बानी त रउरे सभे बताईं. जे प्राइवेट नौकरी करत बा से कहेला कि हम नौकरी करत बानी, काम करत बानी. बाकिर सरकारी सेवा मे लागल आदमी से पूछब त कही कि सेवा मे बानी, सर्विस करत बानी. बाकिर का एह सेवा से सेवा भाव गायब नइखे हो गइल ? सरकारी सेवा मे लागल लोग मे एह सेवा भाव के जगावल, एकरा के राष्ट्रीय चरित्र बनवला का राहे हमनी के आगे बढ़े के बा.\n20. भाई बहिन सभे, का देश के नागरिकन के राष्ट्रकल्याण ला डेग ना बढ़ावे के चाहीं ? सोच के देखीं, सवा सौ करोड़ देश वासी एक डेग आगा बढ़सु त देश सवा सौ करोड़ डेग आगा बढ़ जाई. लोकतंत्र के माने बस सरकारे चुनल ना होखे. लोकतंत्र मे सवा सौ करोड़ नागरिक आ सरकार के कान्ह से कान्ह सटा के देश के मनसा पुरावे ला काम करे के जरूरत होला. हमनी के जनभागीदारी करे के बा. पब्लिक प्राइवेट पार्टनरशिप का साथे आगे बढ़े के बा.\n21. रउरे बताईं हमनी के किसान खुदकुशी काहे करत बा? उ साहूकार से करज लेत बा, करज चुका नइखे पावत, त जान दे देत बा. बेटी के शादी बा, गरीब आदमी साहूकार से करज लेत बा, करज चुका नइखे पावत त सगरी जिनिगी मुसीबत झेलत बा. ओह गरीब परिवारन के रक्षा के करी ?\n22. भाई बहिल लोग, एह आजादी के पर्व प हम एगो योजना आगे बढ़ावे के संकल्प करे रउरा लगे आइल बानी – ‘प्रधानमंत्री जन-धन योजना’. एह योजना का जरिए हम देश के गरीब से गरीब परिवार के बैंक खाता से जोड़ल चाहत बानी. आजु करोड़ो परिवार अइसन बा जेकरा लगे मोबाइल फोन त बा, बाकिर बैंक खाता नइखे. हमनी के एह हालात के बदले के बा. देश के आर्थिक संसाधन गरीब का लगे ले चहुँपे, एकर शुरूआत एहिजे से होखी. एह योजना मे जे खाता खोली ओकरा के डेबिट कार्ड दिहल जाई. एह हर कार्ड का संगे हररीब परिवार के एक लाख रुपिया के बीमा करावल जाई कि अगर ओकरा जिनिगी मे कवनो आफत आ जाव त परिवार के सुरक्षा हो सको.\n23. भाई बहिन लोग, ई देश नवहियन के देश ह, 65 फीसदी लोग के उमिर 35 बरीस से कम के बा. हमनी के देश दुनिया के सबले नौजवान देश ह. का हमनी के एकर फायदा उठावे के सोचले बानी ? आजु दुनिया के स्किल्ड फोर्स के जरूरत बा. भारतो के स्किल्ड फोर्स के जरूरत बा. कबो हमनी के ड्राइवर खोजीले, ना भेंटाव, प्लम्बर खोजले ना मिले. बढ़िया रसोईया ना मिल पावे. नवही बाड़े, बेरोजगार बाड़े बाकिर हमनी के जइसन चाहीं वइसन नवही नइखन मिलत. देश के विकास बढ़ावे के बा त स्किल्ड डेवलपमेंट आ स्किल्ड इंडिया, इहे हमार मिशन बा, देश के करोड़ो नौजवानन के कौशल सिखावे ला, हुनर सिखावे ला सगरी देश मे जाल होखे के चाहीं. आ ओह लोग के उ स्किल उ कौशल सिखावल जाव जवना के जरूरत बा. जवन आधुनिक भारत बनावे का कामे आवे. उ दुनिया मे कहीं जासु त उनुका हुनर के सराहना मिलो. हम अइसनो नवही बनावल चाहत बानी जे जाब क्रिएटर होखसु. स्किल्ड डेवलपमेंट के बहुते तेजी से आगे बढ़ावे के संकल्प लेत बानी हम.\n24. भाई बहिन लोग, दुनिया बदल गइल बा. अब भारत कवनो कोना मे पड़ल अलग थलग रहि के आपन भविष्य तय ना कर सके. दुनिया के आर्थिक हालात बदल गइल बा आ हमनिओ के ओही तरह से सोचे के पड़ी. सरकार हाल मे कई गो फैसला लिहले बिया, बजट मे कुछ एलान भइल बा. आ हम दुनिया के गोहारत बानी, दुनिया भर मे पसरल हिन्दुस्तानियन के गोहारत बानी कि आईं सभे देश मे मैनुफ्कचरिंग के बढ़ावा दिहल जाव. आईं, हिन्दुस्तान मे बनाईं. बेची कतहूँ बाकिर बनाईं हिन्दुस्तान मे. हमहन का लगे स्किल बा, टैलेंग बा, डिसिप्लिन बा, कुछ कर गुजरे के माद्दा बा. आईं, हिन्दुस्तान मे बनाईं. चाहे केमिकल होखे, फार्मास्यूटिकल, इलेक्ट्रिकल, इलेक्ट्रानिक सामान होखे, आटोमोबाइल्स से ले के एग्रो वैल्यू एडीशन ले, कागज के होखे भा प्लास्टिक के, सैटेलाइट होखे भा पनडुब्बी, आईं, हिन्दुस्तान मे बनाईं. ताकत बा हमरा देश मे. आईं हम नेवता देत बानी.\n25. भाई बहिन सभे, हम देश के नवहियनो के गोहारत बानी, खास क के उद्योग मे लागल छोट मोट कारोबारियन के. देश के तकनीकि शिक्षा से जुड़ल नवहियन के. जइसे हम दुनिया भर से कहत बानी कि आईं, हिन्दुस्तान मे बनाईं, ओही तरह देश के नवहियन से कहत बानी कि हमनी के सपना होखे के चाहीं कि दुनिया के कोना मे कोना मे मेड इन इंडिया सामान चहुँपे. देश खातिर भगत सिंह का तरह फाँसी पर लटकले देश सेवा के मतलब ना होखे. लाल बहादुर शास्त्री एगो नारा दिहले रहीं, ‘जय जवान, जय किसान’. अन्न के भंडार भर के किसानो देश के ओइसने सेवा करेला जइसन जवान सीमा पर भारत माई के रक्षा करे खातिर आपन जान दे के. ओही तरह हम नवहियन से कहल चाहत बानी कि रउरा रहते देश के छोट मोट सामान विदेश से आयात काहे करे के पड़े. रउरा तय करीं कि कवन सामान, जवन देश मे आयात हो के आवेला, रउरा बना सकीले. ओकरा के बनाईं, बस इहे धेयान राखीं कि उ सामान जीरो डिफेक्ट आ जीरो इफेक्ट वाला होखो. जीरो डिफेक्ट माने ओकरा मे कवनो कमी ना होखे आ जीरो इफेक्ट माने ओकरा से पर्यावरण पर कवनो असर मत पड़े. सामान अइसन बने कि दुनिया मे कहीं से लवट के मत आवे.\n26. भाई बहिन सभे, पूरा दुनिया मे हमनी के नवही भारत के पहिचान बदल दिहले बाड़े. दुनिया भारत के का जानत रहे ? ढेर ना, पचीस तीसे साल पहिले ले दुनिया के कई कोना अइसन रहे जहाँ के लोग हिन्दुस्तान के सपेरन के देश बूझत रहे. करिया जादू के देश, बाकिर हमनी के बीस बाइस तेइस बरीस के नवही कंप्यूटर प अंगुरी घुमा घुमावत दुनिया के चकित क दिहलन, दुनिया मे भारत के नया पहिचान बना दिहले. अगर ई ताकत हमनी का देश मे बा त का देश ला हमहन कुछ सोच सकीले ? हमार सपना डिजिटल इंडिया के बा. ई डिजिटल हम बड़का लोग ला नइखे बतियावत. ई हमनी के गरीबन खातिर होखी. अगर ब्राडबैंड कनेक्टिविटि से हिन्दुस्तान के गांव जुड़ जाव, गांव के आखिरी छोर के स्कूल में अगर हम लाँग डिस्टेंस एजुकेशन दे सकी, त रउरा कल्पना कर सकीले कि ओह गाँव के बचवन के कइसन शिक्षा मिल जाई. जहाँ डाक्टर ना चहुँप पावसु तहाँ टेलिमेडिसिन के नेटवर्क खड़ा क दिहल जाव, त ओहिजा बइठल गरीबो आदमी के कवना तरह के इलाज करावे के बा, एकर पता लाग सकेला. आम आदमी का हाथ मे मोबाइल फोन बा, हिन्दुस्तान मे मोबाइल कनेक्टिविटी बा. बाकिर का एकरा से हमनी का मोबाइल गवर्नेंस का तरफ जा सकीले ? अपना मोबाइल से गरीब आदमी बैंक अकाउंट ऑपरेट कर सके, सरकार से आपन चीज़ मांग सके, आपन अर्ज़ी पेश कर सके, आपन सगरी कारोबार चलते-चलते मोबाइल गवर्नेंस का जरिए कर सके. अगर ई सब करे के बा त हमनी के ‘डिजिटल इंडिया’ के तरफ बढ़े के बा. आ ‘डिजिटल इंडिया’ ओर जाए के बा त एकरा साथही हमार सपना इहो बा कि आजु दुनिया से बड़हन मात्रा मे आयात होखत इलेक्ट्रानिक सामान के मैनुफैक्चरिंग एहिजे हो सके. त देश के तिजोरी के कतना फायदा हो जाई. आ ‘डिजिटल इंडिया’ ले के चलब जा त ई-गवर्नेंस, ईजी गवर्नेंस, इफेक्टिव गवर्नेंस, आ इकोनॉमिकल गवर्नेंस. ई-गवर्नेंस का जरिए गुड गवर्नेंस का ओर जाए के रास्ता बा. एक जमाना मे रेलवे देश के जोड़त रहुवे आजु आईटी देश के जन-जन के जोड़े के ताकत राखत बा. आ एही ला हम ‘डिजिटल इंडिया’ के साकार कइल चाहत बानी.\n27. भाई-बहिन सभे, हम टूरिज्म के बढ़ावा दिहल चाहत बानी. टूरिज्म से गरीब से गरीब आदमी के रोजगार मिलेला. चनो बेचे वाला कमाला. ऑटो-रिक्शो वाला कमाला. पकौड़ो बेचे वाला कमाला आ एगो चाय बेचे वाला कमाला. टूरिज्म का चलते गरीब से गरीब आदमी के रोज़गार मिलेला.\n28. बाकिर टूरिज्म के बढ़ावा देबे मे हमनी के एगो अउर चरित्र बाधा बन जाला. चारो तरट देखाई देत गंदगी. का आज़ादी के अतना साल बादो, जब हमनी के 21 वीं सदी के डेढ़ दशक के दरवाजा पर खड़ा बानी, तबहियो गंदगीए मे जियल चाहत बानी ? साल 2019 में महात्मा गाँधी के 150वीं जयंती आवत बा. महात्मा गांधी जे दुनिया के अतना कुछ दिहले उनुका के हमनी का का दिहल जाय ? भाई बहिन सभे, गाँधी जी के सबले प्रिय रहुवे सफाई, स्वच्छता. का हमनी का तय कइल जाव कि साल 2019 में जब हमनी का महात्मा गाँधी के 150वीं जयंती मनाएब तब हमहन के गाँव, शहर, गली, मोहल्ला, स्कूल, मंदिर, अस्पताल, सगरी जगहा से गंदगी के निशानो मेटा देहब जा. ई सरकार से अकेले ना हो पाई. एकरा ला जन-भागीदारी चाहीं. एहसे ई काम हमनी के मिल के करे के बा.\n29. भाई बहिन सभे, हमनी का इक्कीसवीं सदी में जियत बानी. का कबो हमनी के मन मे पीड़ा भइल कि आजुओ हमनी के महतारी बहिन के खुला में शौच करे जाए के होला. एह ला उ लोग अन्हार होखे के इंतजार करे ला. ओह लोग के देह के कतना पीड़ा होखत होखी कतना बेमारियन के शुरूआत होखत होखी. का हमनी का माई बहिन के इज्ज़त खातिर एगो शौचालयो के प्रबन्ध नइखीं कर सकत ? एहसे ‘स्वच्छ भारत’ के अभियान एही2अक्टूबर से शुरू करे के बा आ चार साल का भितरे एह काम के पूरा क लेबे के बा. एक काम त आजुए से शुरू कइल चाहत बानी आ उ ई कि – हिन्दुस्तान के सगरी स्कूलन मे टॉयलेट होखे, बच्चियन ला अलगा टॉयलेट होखे, तबहिए उ स्कूल छोड़ के भगीहे ना. हमनी के सांसद लोग एक बरीस आपन एमपीलैड फंड स्कूलन में टॉयलेट बनवाव मे खरचसु. सरकार आपन बजट टॉयलेट बनावे में खरच करे. हम देश के कॉरपोरेट सेक्टरो के गोहारत बानी कि कॉरपोरेट सोशल रिस्पांसिबिलिटी के तहत जवन खरचा करत बानी सभे तवना से स्कूलन में टॉयलेट बनावे के अहमियत दीं सभे. सरकार के साथे मिलके, राज्य सरकारन का साथे मिलके एक साल का भितरे-भीतर इ काम हो जाव आ जब हम अगिला 15 अगस्त के एहिजा खड़ा होखी, त एह विश्वास के साथ खड़ा होखी कि अब हिन्दुस्तान के कवनो स्कूल अइसन नइखे जहवाँ बचवा बचियन ला अलग टॉयलेट बनावल बाकी बा.\n30. भाई बहिन सभे, अगर हमनी का सपना लेके चलीं त सपना पूरो होला. हम आजु एगो अउर खास बात कहल चाहब. देशहित के चरचा कइल आ देशहित ला विचार दिहलो के आपन महत्व होला. हमनी के सांसद, कुछ कइलो चाहेलें बाकिर उनुका मौका ना मिले. उ लोग आपन बात बता सकेला, सरकार के चिट्ठी लिख सकेला, आंदोलन कर सकेला, मेमोरेंडम दे सकेला, बाकिर तबहियों खुद कुछ करे के मौका ना मिले. हम आजु एगो नया विचार ले के आइल बानी. हमहन का देश मे प्रधान मंत्री का नाम पर अनेके योजना चलत बा, अनेके नेतो लोग का नाम ढेरहन योजना चलत बा. बाकिर आजु हम सांसद का नाम पर एगो योजना घोषित करत बानी – ‘सांसद आदर्श ग्राम योजना’ एह योजना मे तय कइल पैरामीटर्स पर सांसद अपना इलाका के के एगो गाँव चुन लेसु आ ओह गाँव के आदर्श गाँव बनावे मे लाग जासु. साल 2016 ले टाइम देत बानी काहे कि नया योजना बा, लागू करे मे, योजना बनावे में कबो समयो लाग जाला. शहरो के एमपी, राज्योसभा के सांसद एगो गाँव चुनसु. अगर हिन्दुस्तान का हर जिला मे अइसन एगो आदर्श गाॅव बन जाता त अगल बगल के गाँवो के लोग आपनो गाँव के ओइसने बनावे के कोशिशि करी. 11 अक्टूबर के जयप्रकाश नारायण जी के जन्म जयंती ह. हम 11 अक्टूबर के जयप्रकाश नारायण जी के जन्म जयंती पर ‘सांसद आदर्श ग्राम योजना’ के पूरा खाका सगरी सांसदन का सोझा, राज्य सरकारन का सोझा राख देब. चाहब कि राज्यो सरकार अपना विधायकन से अइसने आदर्श ग्राम बनवावसु. रउरा कल्पना कर सकीले, देखते देखत हिन्दुस्तान के हर ब्लॉक में एगो आदर्श ग्राम तइयार हो जाई.\n31. भाई बहिन लोग, जब से हमार सरकार बनल बा, तबहिए से अखबारन मे, टी.वी. मे एगो चरचा चलत बा कि प्लानिंग कमीशन के का होखी ? हम समुझत बानी कि जब प्लानिशग कमीशन बनल रहे तब ओह घरी का हालात का हिसाब से बनल रहे.आजु हालात बदल गइल बा त एह बारे मे नया तरीका से सोचे के पड़ी. कई बेर पुरान घर मे बदलाव करे से बेसी सहज होला नया घर बनवा लिहल. जल्दिए प्लानिंग कमीशन का बारे मे फैसला हो जाई. एकरा जगहा एगो नया संस्थान बनावल जा सकेला.\n32. भाई बहिन लोग, आजु 15 अगस्त महर्षि अरविंदो के जन्म जयंती के पर्व ह. महर्षि अरविंद क्रांतिकारी बनला का बाद योग गुरु बमनल रहले. भारत के भाग्य का बारे मे कहले रहलन कि ‘हमरा विश्वास बा, भारत के दैविक शक्ति, भारत के आध्यात्मिक विरासत विश्व कल्याण ला अहम भूमिका निबाही’. हमरा स्वामी विवेकानन्दो जी के कहल बात याद आवत बा, स्वामी विवेकनन्द जी कहले रहीं, ‘हम अपना आँखिन का सोझा देखत बानी कि एक बेर फेरू हमार भारतमाता जाग उठल बाड़ी. हमार भारतमाता जगद्गुरु के जगहा विराजमान होखीहे. हर भारतीय मानवता के कल्याण के कामे आई, भारत के ई विरासत विश्व के कल्याण का कामे आई’. विवेकानन्द जी के कहल कबो झूठ ना हो सके. स्वामी विवेकानन्द जी के सपना, भारत के जगद्गुरु देखे के उनकर सपना, उनकर दीर्घदृष्टि, ओह सपना के पूरा कइल हमहन के कर्तव्य ह. दुनिया के ई सामर्थ्यवान देश, प्रकृति के सौगात से भरल देश, नवहियन के देश आवे वाला समय मे दुनिया ला बहुत कुछ कर सकेला.\n33. भाई बहिन लोग, विदेश के नीतियन का बारे मे चरचा करत बानी. हम साफ मानीले कि भारत के विदेश नीति के अनेके आयाम हो सकेला बाकिर एगो बात खास बा जवन पर हम आपन धेयान लगावल चाहब. हमनी का आज़ादी के लड़ाई जइसे मिल-जुल के लड़नी जा, तब त हमनी का अलग ना रहीं, साथे-साथ रहीं. कवन सरकार हमनी के साथे रहल ? कवन शस्त्र हमनी का लगे रहल ? एगो गांधी रहलन, सरदार रहलन आ आजादी के लाखन लड़ाका रहले आ सामने अतहत बड़ सल्तनत रहल. ओह सल्तनत से हमनी का आज़ादी के जंग जीतनी जा कि ना ? विदेशी ताकतन के हरवनी जा कि ना ? भारत छोड़े पर मजबूर क दिहनी जा कि ना ? हमनिए का त रहनी, हमनी के पुरखा पुरनिया रहले, जे ई बेंवत देखवले. समय के मांग बा कि सत्ता के बिना, शासन के बिना, शस्त्र के बिना, साधनो के बिना अतना बड़ सल्तनत के हटावे के काम अगर हिंदुस्तान के जनता कर सकेले त ला हमनी का गरीबी के ना हटा सकीं जा ? का हमनी के गरीबी के ना हरा सकीं जा ? गरीबी के खिलाफ लड़ाई ना जीत सकीं जा ? हमार प्यारा सवा सौ करोड़ देशवासी लोग. आइं सभे, संकल्प कइल जाव कि गरीबी के हरा दिहल जाव, विजयश्री पावल जाव. भारत से गरीबी के उन्मूलन होखो. हमनी का ओह सपना के ले के चलीं जा आ पड़ोसिओ देशन के त इहे समस्या बाँ काहे ना हमनी का सार्क देशन के सगरी साथी दोस्त मिल के गरीबी का खिलाफ लड़ाई लड़े के योजना बनाईं ज? मिल के लड़ीं जा, गरीबी के हराईं जा. एक बेर देखल त जाव कि मरल-मारे के दुनिया छोड़ जिए के आनन्द का होला ! इहे भूमि ह, जहां सिद्दार्थ के जीवन के घटना घटल रहे. एगो पंछी के एक भाई तीर मार के गिरा दिहले त दुसरका भाई ने तीर निकाल के बचा लिहलसि. पंछी केकर रही ई फरिआवे माई का लगे गइल लोग त माई कहली कि जे बचावल पंछी ओकर. मारे वाला से बेसी हक हमेशा जिआवे वाला के होला. हम पड़ोसी देशन संगे मिल-जुल के गरीबी का खिलाफ लड़ाई लड़े मे सहयोग चाहत बानी, सहयोग कइल चाहत बानी. हमनी का सार्क देश एकजुट हो के दुनिया मे आपन अहमियत बना सकीले. दुनिया मे एगो ताकत बन के उभर सकीले. हम भूटान गइनी, नेपाल गइनी, सार्क देशन के सगरी महानुभाव शपथ समारोह में अइले, एगो नीमन शुरूआत भइल. त निश्चिते नीमन परिणामो मिली.\n34. भाई बहिन सभे, आजु 15 अगस्त के हमनी का देश ला कुछ ना कुछ करे के संकल्प ले के चलब. हम हमेशा रउरा से अधिका खटब काहे कि हम प्रधान मंत्री ना, प्रधान सेवक बन के आइल बानी रउरा बीचे. हम विश्वास दिआवत बानी कि एह देश के एगो नियति बा, विश्व कल्याण के नियति बा, इहे विवेकानन्द जी कहले रहीं. एही नियति के पूरा करे ला भारत के जनम भइल बा, एह हिन्दुस्तान के जनम भइल बा. एह खातिर सवा सौ करोड़ देशवासियन के तन-मन से मिलके राष्ट्र कल्याण ला आगे बढ़े के बा.\n35. आ आखिर मे एक बेर फेरू हम देश के सुरक्षा बल, अर्द्ध सैनिक बल, सगरी सिक्योरिटी फोर्सेज़ के, मां-भारती के रक्षा करे मे ओह लोगन के तपस्या, त्याग, आ बलिदान पर गौरव करत बानी. हम देशवासियनो से कहत बानी ‘राष्ट्रयाम् जाग्रयाम् वयम्’, हमनी का जागत रहीं जा, सेना जागत बिया, हमनिओ का जागल रहीं जा आ देश नया कदम उठावत आगा बढ़त रहे. एही संकल्प ले के हमनी के आगे बढ़े के बा. हमरा संगे रूरो सभे पूरा ताकत से बोली. –\nPrevious Post: संसद मे पूर्वांचल के शेर आ हिदुत्व के नायक के दहाड़\nNext Post: भोजपुरी-मैथिली के भाव में विभोर भइल दिल्ली…\n-जय हो! जय हो!


खाली सोशल मीडिया या कुम्भ के दिन हल्ला मचवला से भोजपुरी के उद्धार ना होइ : विवेक सिंह | जोगीरा\nHome आलेख खाली सोशल मीडिया या कुम्भ के दिन हल्ला मचवला से भोजपुरी के...\nखाली सोशल मीडिया या कुम्भ के दिन हल्ला मचवला से भोजपुरी के उद्धार ना होइ : विवेक सिंह\nहम विवेक सिंह बिहार, सिवान, पंजवार के निवासी हई। हम रउवा सब से कुछ कहे अउर सुने के चाहतानी।। न त हम कोनो ज्ञानी हई नाही हम ज्यादा पढ़ल-लिखल बानी।।। बाकिर दिल अउर दिमाग मे एगो बात चल रहल बा। जोन हम साझा करें के चाहत बानी, सब से इहे निवेदन ब की एक बार जरूर पठी अउर जरूर बिचार करि।।\nहमरा किहा भोजपुरी के एगो माहकुम्भ होला साल में एक बार। ओमें देश, प्रदेश अउर हमरा गांव, जवार, हर जगह के लोग आवे ला अउर उ कुम्भ में अपना के पवित्र करेला सब।। हम भी जानी सब काम करे नी अउर बहुत अच्छा लागे ला सब से मिल के।। स्वच्छ भोजपुरी खातिर लड़त अउर चलत ई अभियान हमरा दिल, दिमाग के उ दुनिया मे ले जाला जहा हम एगो सुन्नर, सम्पूर्ण स्वच्छ भासी अउर शिक्षित समाज के दरसन करेनी हमार हृदय खुशी के मारे पागल हो जाला।।\nभोजपुरी भाषा सीखे : LEARN BHOJPURI LANGUAGE\nलेकिन एक रात के बाद फिर उहे सब थोड़ा सा भी बदलाव न थोड़ा सा भी झुकाव न।। आखिर ई होत का बा हम सोचेनी, अउर सब से पूछे नी का भाई अभी अभी त हमनी के अश्लीलता के विरोध कइनी जा अउर अभिये एक रात बाद तू उहे राह पे ।। त जबाब का मिलेला ।। अरे उ त एगो प्रोग्राम रहे ओसे का होखे के ब।। केहू ओकरा के अमल थोड़ी करी।। ई सुन के हमार मन मे बहुत दुख होला, अगर हम कुछ भी समझाई या कहेनी त केतना लोग हमरा के पागल कहे लागे ला।।\n365 दिन में से एक दिन के कुम्भ में नहा के त सब कोई अपना के पवित्र कर लेवे ला। बाकिर अउरी 364 दीन उहे रहे ला, आज हम सोसल मीडिया से जुड़ल बानी त बहुत कुछ देखत बानी सुनत बानी।। बाकिर ई कब तक चली।। कोनो भी संस्था होखे या कोनो भी अभियान ओकरा के चलावल सही ब भीड़ भी जुटावल असान ब।। लेकिन सब के जहन में उतारल बहुत कठिन बा,ई बात समझे के पड़ी।। काहे कि जे भी जहा से आवत ब उत वापस चल जाता। अउर अश्लीलता विरोधी उ मंच उजरल खोता नीयन ताकते रह जाता। जब ओकरा पास कोनो बरात आके ठहरत बा अउर अभद्रता भरल गाना उ मंच के कान में जब जाता।। ओकर उद्देश अउर ओकर लक्ष्य के स्कार के करि।। खाली सोशलमीडिया या कुम्भ के दिन हल्ला मचावे वाला उ भीड़।\nमहाकुम्भ लगाई सभे कोई भी संस्था होखे ओकरा में कोनो बुराई नइखे। जब तक महाकुंम्भ में हिस्सा लेवे वाला अउर ओमे पवित्र होखे वाला जब भी गावे आवस त उ एक बार जरूर एगो सभा आयोति करस अउर ओमे ई प्रस्ताव रखी की खाली हमिनी के बोले से न होई।। एकरा के करे के भी परी।।\nजइसे पहिलका काम आपन परिवार में भाई, भतीजा जेभी बा ओकरा के रोकी ।। अउर समाज के ठेकेदार सब के मिली अउर बात करि सब।। की आवे वाला समय मे हमनी के अपना से छोटकन ख़ातिर का छोड़ तानी सन।। जेकरा घरे बरात या तिलक चाहे जोन भी फँसन होता त ओमे अश्लीलता भरा गाना या आर्केस्ट्रा न करि सब।। पहिले अपना पे लागू करि अउर समाज मे भी लागु करी।। काहे कि हर गांव के तस्वीर बदल रहल बा।। पहिले त ओह सब से भी निहोरा बा जे भोजपुरिया होके भी भोजपुरी से भागता ओर ओकरा के गन्दा नजर से देखत बा।।\nकोनो भी कुम्भ में नहईला अउर जय घोष कईला से ई मईल धुली ना। जब तक हर घर के लोग बदली ना।। पहिला बिरोध खुद आपना से अउर परिवार के सदस्य ओकरा बाद संघतिया सबसे रिसरेदार से तब जाके समाज के ठेकेदार से।।\nजोन भी अभियान चलता उ सब ठीक ब।। बाकिर का उ अभियान के कुम्भ में नहाये वाला अउर पवित्र होखे वाला खाली ओहि जा तक रहतरे ओकरा बाद सोशल मीडिया पर आजात बारे।। करीब से देखी कोनो भी बात के।। घर घर जाई उ कुम्भ बितला के बाद फिर देखी का बदलाव ब एक रात के त बात रहे ला ।। अउर लोग का कहे ला बहुत अच्छा प्रोग्राम रहे, के कइसे गावत रहे, नाचत रहे, हसावत रहे, बाकिर ओकर उद्देश्य का रहे ई बहुत कम लोग बताई!अउर ओपे अमल भी कमे लोग करत भेटाई ।।।\nविवेक सिंह पंजवार।।\nपिछला लेखभोजपुरी फिल्म सखी के बियाह कल से महाराष्ट्र और गुजरात में होगी प्रदर्शित\nअगिला लेखबिग बॉस फेम पायल रोहतगी की भोजपुरी पर्दे पर धमाकेदार इंट्री\nश्लीलता आ अश्लीलता : डॉ. जयकान्त सिंह\nशायद अब लोग समझ जाव : निर्भय नीर\nकोरोना संक्रमण से बचाव ही उपाय | तारकेश्वर राय\nमाई के ममता आ आशीष ह भोजपुरी! : पप्पू मिश्र ‘पुष्प’\nगढ्ढा, नीचा, छाल\nपवन सिंह का रोमांचक अवतार भोजपुरी फिल्म राजा में\nDeewana Bhojpuri Movie\nछक्के छुड़ाने आ रही है शुभी शर्मा


अब दोषी तय करी कि जज के रही – टटका खबर\nअब दोषी तय करी कि जज के रही\nप्रधानमंत्री मनमोहन सिंह कांग्रेस का महाधिवेशन में साफ कर दिहलें कि उनका पर आरोप ना लगावे के चाहीं आ प्रधानमंत्री के पद विवाद से उपर राखे के चाहीं. कहलन कि ऊ लोक लेखा समिति का सोझा जवाब देबे के तइयार बाड़न. विपक्ष के जेपीसी के माँग ना मानल जा सके. लोग के बूड़बक बताह बूझत प्रधानमंत्री अपना सफाई में कहलन कि उनकर पार्टी आरोप लगते अपना मंत्रियन के पद से हटा दिहलसि. जबकि सही बात ई बा कि जब पानी नाक से उपर चलि गइल तब कार्रवाई शूरु भइल जवन कि लीपापोती के कोशिश बेसी बा. कलमाडी के तब ओह पद से हटावल गइल जवना के कवनो दाम नइखे आ खुद सीबीआई चाहत बिया कि उनका के आयोजन समिति से हटावल जाय. दूर संचार मंत्री ए॰ राजा के तबले बचाव कइल गइल जबले खुद प्रधानमंत्री के कार्यालय आरोप का जद में ना आवे लागल. सतर्कता आयोग के अध्यक्ष ओह दागी के बनावल गइल जवन कि खुद एगो घोटाला में आरोपी बा आ जवना के चयन के सही प्रक्रिया ना अपनावल गइल. अशोक चह्वाण के तब हटावे के पड़ल जब ऊ रंगे हाथ धरा गइलन. प्रधानमंत्री सिर्फ एक सवाल के जवाब दे देसु कि आजुवो थामस सतर्कता आयोग के अध्यक्ष का कुर्सी पर काहे बाड़न ? मानल जा सकेला कि प्रधानमंत्री खुद ईमानदार बाड़न बाकिर उनका ईमानदारी के लेके चाटल जाव का ? आ उनुकर लापरवाही के अनदेखी कर दिहल जाव ?


'एक बार मैंने फिर प्यार किया' जल्दिए रिलीज होई – Anjoria\nमैंगो मोशन मूवीज प्रोडक्शन के बैनर तले बनल भोजपुरी फिल्म ‘एक बार फिर मैंने प्यार किया’ जल्दिए उत्तर प्रदेश आ बिहार के सिनेमाघरन में प्रदर्शित होखे जात बा. एह फिल्म के सिनेमा भोजपुरी के ‘डर्टी पिक्चर’ कहल जा सकेला जवना में बालीवुड हिरोईन विद्या बालन के बाद भोजपुरी नायिका मोनालिसा के हॉट अवतार रुपहला परदा पर देखल जाई. एतना बोल्ड किरदार आजु ले मोनालिसा कवनो फिलिम में नइखी कइले. सभे एह फिल्म के बेसब्री से तिकवत बा.\nएह फिलिम के निर्माता अभिषेक धारीवाल, निर्देशक सुभाष, गीतकार सुनील झा, संगीतकार सावन कुमार सावन आ कार्यकारी निर्माता राहुल पाठक हउवन. फिल्म के बड़की भुमिका में मोनालिसा, मिलिंद गुणाजी, अली खान, अउर बाबी खान वगैरह बा लोग.\nनिर्माता अभिषेक धारीवाल एह से पहिले रानी चटर्जी अभिनीत ‘फूल बनल अंगार’ बनवले रहलें जवना के दर्शक बहुते पसंद कइले रहलें.


परिचय दास के मिलल द्विवागीश सम्मान – Anjoria\nपरिचय दास के मिलल द्विवागीश सम्मान\nApr 2, 2012 परिचय दास, रवीन्द्र नाथ श्रीवास्तव\nभोजपुरी आ हिंदी के जानल मानल कवि, आलोचक, निबंधकार आ हिंदी अकादमी दिल्ली अउर मैथिली भोजपुरी अकादमी दिल्ली के सचिव रवीन्द्रनाथ श्रीवास्तव के भारतीय अनुवाद परिषद, दिल्ली का तरफ से “द्विवागीश सम्मान” देके सम्मानित कइल गइल बा.\nमऊ के रामपुर देवलास गाँव में जनमल रवीन्द्र नाथ श्रीवास्तव के साहित्य जगत में परिचय दास का नाम से जानल जाला. ऊ हिंदी में एम॰ ए॰ आ पी॰एचडी हईं.\nपरिचय दास के ई सम्मान उनुका सर्जनात्मकल इ भाषांतरण के विशिष्टता खातिर दिहल गइल. परिचय दास भोजपुरी कविता के एगो नया शैली के प्रवर्तको हईं. एह शैली के रचना अँजोरिया पर बहुते पहिले प्रकाशित कइल गइल रहे.\nओह कविता संग्रह “कविता चतुर्थी” के पढ़ीं :\nभोजपुरी बिहुला अउर आजु के रचना संकट\nतन कातिक, मन अगहन\nबहुधा शब्द जब\nनयापन परंपरा के निषेध नइखे


सरोकार – Page 58 – Anjoria\nसरोकार (Page 58)\nअगिला पच्चीस नवम्बर का दिने दिल्ली का तालकटोरा इंडोर स्टेडियम में भोजपुरी समाज दिल्ली के छप्पनवाँ स्थापना समारोह मनावल जाई. एह समारोह के मुख्य अतिथि रहीहें भारत सरकार के पर्यटन मंत्री सुबोध कान्त सहाय. उद्घाटन करीहें दिल्ली के मुख्य मंत्री शीला दीक्षित. कार्यक्रम के अध्यक्षता करीहें राज्यपाल आ केन्द्रीय मंत्रीपूरा पढ़ीं…\nआजु ज्योतिषी आ वास्तु शास्त्री पंडित वैभव नाथ शर्मा के नाम से के परिचित नइखे. एगो अइसन नाम जिनका पर देश भा विदेश के अनेको लोग के अटूट विश्वास बा. आ विश्वासो अइसन कि कवनो सांसारिक समस्या होखो.. ओकर सरल सहज आ चमत्कारी निदान चुटकी में, आ उहो कवनो बड़हनपूरा पढ़ीं…\nछोटका परदा पर सबसे सफल भोजपुरी रियलटी शो ‘सुर संग्राम’ अउर ‘नहले पे दहला’ के मजगर संचालन कर के महुआ के दुनिया भर में प्रसिद्धि दिआवे वाला भोजपुरी फिलिमन के मेगा स्टार मनोज तिवारी के एक हाली फेर महुआ अपना डांस रियलटी शो के संचालन के जिम्मा दिहले बा. अबपूरा पढ़ीं…\nभोजपुरी फिलिमन के सदाबहार सुपर स्टार रवि किशन महुआ टीवी के लोकप्रिय शो “नाच नचैया धूम मचैया” के होस्टिंग नियमित रूप से ना करीहें काहे कि एह घरी उनुका बैक टू बैक कई फिलिम के शूटिग करे के पड़त बा. एह फिलिमन में भोजपुरी आ हिन्दी दुनु के फिलिम बाड़ीपूरा पढ़ीं…\nबाकिर काल्हु रात से फेर अँजोरिया वेबसाइट बंद हो गइल रहुवे. एह हॉस्ट से तंग आ गइल बानी बाकिर “उपर चढ़ि के देखा त घर घर एके लेखा”. हर वेबहास्ट का लगे कुछ ना कुछ समस्या बा. अबही हमरा हॉस्ट के कहना बा कि केहू अँजोरिया के खराब कइल भापूरा पढ़ीं…\nपूर्वांचलवासियन के आस्था के महापर्व छठ हर साल का तरह एहू साल भोजपुरी समाज दिल्ली के आइएनए कालोनी शाखा धूमधाम से आयोजित कइलसि. अतवार का दिने नहाय खाय से शुरू होके बुध का भोर में उगते सूरज के अरघ दिहला का साथे छठ व्रत के विधि पूरा भइल. एक तरफपूरा पढ़ीं…\nअँजोरिया एक जगहा नीचे खसकल कुछ दिन पहिले कहले रहीं कि हम नं॰ वन का दौड़ में शामिल नइखीं काहे कि हमरा खातिर ऊ असंभव बा. जबे कुछ विजिट बढ़ेला तबे हमार वेब हॉस्ट मेहरबानी कर देलें आ दू तीन दिन खातिर सब कुछ गड़बड़ हो जाला. जइसे कवनो गाड़ीपूरा पढ़ीं…\n– ममता सिंह एंटीबायोटिक ओह रसायन भा दवाई के कहल जाला जवना के इस्तेमाल चिकित्सा में बैक्टीरिया भा दोसर रोग पैदा करेवाल जीवाणु के खतम करे भा ओकर बढ़त रोके खातिर कइल जाला. डाक्टर लोग एंटीबायोटिक लेबे के सलाह तब देला जब हमनी का बैक्टीरिया से संक्रमित हो जानी भापूरा पढ़ीं…\n– पाण्डेय हरिराम आजु दीपावली ह, अन्हार के दूर भगावे के तेहवार. एह तेहवार के भारतीय लोकजीवन में बहुते आध्यात्मिक, सांस्कृतिक आ सामाजिक महत्व ह. दीपावली के रात में दिया जला के हमनी का अन्हरिया पर उजियार के जीत के जश्न मनाइले. अन्हरिया असत्य, अन्याय भा नकारात्मक पक्ष के सूचकपूरा पढ़ीं…


लोकजीवन के “बढ़नी” – Anjoria\nAugust 24, 2015 Editor निरउठ 0\n‘लोक’ के बतिये निराली बा. आदर-निरादर, उपेक्षा-तिरस्कार के व्यक्त करे क टोन आ तरीका अलगा बा. हम काल्हु अपना एगो मित्र किहाँ गइल रहलीं. उहाँ दुइये दिन पहिले उनकर माई उनका उनका गाँव आरा (बिहार) से आइल रहुवी. पलग्गी आ हाल चाल का बाद अनासो हमरा मुँह से निकल गउवे कि बिहार में चुनाव बा, उहाँ के का हाल बा ? बस ऊ चटाक से बोलुवी,”अरे बढ़नी बहारऽ ए चुनाव के; कूल्ह गोड़ा एक्के थइली क चट्टा बट्टा बाड़े सऽ. एगो कहऽता कि इहवाँ सड़क बनवाइब तले दोसरका आके बोलत बा कि झूठ बोलत बा ऊ. अरे बबुआ पूछऽ जनि, किसिम किसिम के बेंग बटुराइल बाड़े सऽ.\nघरे आवते मन उनका “बढ़नी बहरला” पर अँटकल रहे. सोचे लगुवी. बहुत पहिले एगो लोकप्रिय रेडियो नाटक में लोहा सिंह क मेहरारू बात-बात में दिकिया के कहसु “मार बढ़नी रे !” त उनका टोन में कबो उपहास, कबो उपेक्षा त कबो तिरस्कार लउके.\nई ‘बढ़नी’ ह का ? झारे-बहारे वाला झाड़ुवे नु हऽ. ना ! दरसल कूड़ा कचरा, अहंकार-इरिखा, खराब नजर, रोग-बलाय आ अन्हार पोसेवालन के बहारे-बहरियावे वाला काम बढ़निये करेला. बुझला एही से धनतेरस का दिने सब समान किनला का बाद बढ़नियो (झाड़ुओ) किनाला. जम द्वितीया का अन्हार रात में जम क दीया दुआरी का बहरी बरला का बादे दीवाली भा दीया-दियारी आवेला. ई परब अँजोर का अगवानी क परब हऽ. मय कूड़ा-कचरा आ गंदगी साफ कइला का बाद साफ सुथरा घर-दलान “दीपोत्सव” मनावेला. आ एह में ‘बढ़नी’ मुख्य भूमिका निभावेला.\nलोक का सँगे शास्त्रो खड़ा हो जाला ई कहत कि, ‘तमसो मा ज्योतिर्गमय ‘! माने तूँ अन्हार से अँजोर का ओर पयान करऽ. बाकि एकरा पहिले घर का भीतर (आ मनवों का भीतर) के अलाय-बलाय, बुराई, मइल आ अन्हार बहरिया द! लोकजीवन में त ई ‘बढ़नी’ रोजे आपन काम करेला. ई हर घरनी (गृहिणी) के नित प्रति के सँघाती हऽ. घर का आब आ आबरू के रखवार हऽ आ बुराई से लड़े खातिर ओकर खास हथियारो हऽ. हर घर में होत फजीर, झलफलाहे सुरुज नरायन का अँजोर देबे वाली किरिन आवे का पहिले घरनी का हाथ मे़ं ई बढ़निये आवेला. घरनी एकरे बले घर झार-बोहार के चिक्कन क देले. ओने घर के मलिकार भा अगुवा घर का बहरा क सहन आ दुआर झारे-बहारे लागेला. तब ई बढ़नी ‘खरहर’ बन जाला. खर (कूड़ा कचरा) के हरे वाला ‘खरहरा’! गाँव में ई नित्य क क्रिया हऽ. खर माने कड़ा (अड़ियल) आ खल (बुरा) माने अड़ियल अहंकार आ नीच विचार के नित प्रति दिन बहारल जरूरी बा. तबे न अँजोर क सही शुद्ध मन से अगवानी होई. दिन का अँजोर में सकारात्मक भाव बिचार जरूरी ह; आ ओकरा पहिले नकार के पोषक अन्हार आ कलुष का उढ़ुक (अवरोध) के हटावलो जरूरी हऽ. बढ़नी आ खरहर दूनों प्रतीक रूप में सहज मनुष्य के विनयी मित्र हउवें स. ऊ लोक के जगावे आ क्रियाशील करे वाला उपकरण हऽ. लोक का क्रियाशीलता के दिशा देबे खातिर शास्त्र अगिलो लाइन दोहरावेला,”असतो मा सद् गमय!” झूठ से साँच का ओर पयान करऽ. साँच ऊ जथारथ ह,जवना के सामना आ साक्षात्कार जीवन के सुगम आ अरथवान बनाई.\nलोकाचार में मामूली समझल जाए वाला चीजन के आपन महता बा. साइत एही से गृह प्रवेश में घर वालन का पइसे का पहिलहीं ‘बढ़नी'(झाड़ू) के पइसार हो जाला. ईहे ना नवका घर में पुरनका घर के झड़ुइया गइल शुभ मानल जाला. लोक आ शास्त्र दूनों के जवन भावभूमि बनत बा ओमें भौतिक घर आ भौतिक देह दूनों का भीतर क गंदगी आ मइल बिकार नित दिन बहरियावे क अभ्यास आ साधना बा. एही से एकरा प्रतीक बढ़नी भा झाड़ू के प्रासंगिकता आजुओ बनल बा.\nयुग का बदलाव का साथ लोक आ ओकर व्यवहारो बदल रहल बा, बाकि हमनियो के सोचे के चाही कि पुरान भीत गिरवला का बादो, पुरनका कूड़ा-कचरा आ मन क मइलियो छोड़ावे के परेला. नया भीत सकारात्मक सोच आ साफ मन से बनेले तबे टिकेले. ई ‘बढ़नी ‘आ ‘खरहर’ भले चलि जाव बाकिर ओकर मूल भाव आ लोक-अभिप्राय धेयान में राखे के पड़ी.


Birth anniversary of two serious actors of Indian cinema Guru Dutt and Sanjeev Kumar Bhojpuri: भारतीय सिनेमा के दूगो संजीदा अभिनेता गुरुदत्त आ संजीव कुमार के आज ह जन्मतिथि– News18 Hindi\nBhojpuri: भारतीय सिनेमा के दूगो संजीदा अभिनेता गुरुदत्त आ संजीव कुमार के आज ह जन्मतिथि\nभारतीय सिनेमा के इतिहास में गुरुदत्त अउर संजीव कुमार के पहचान संजीदा एक्टर के रुप में बा. दूनो लोग अपना नेचुरल एक्टिंग से लोगन के दिल पर राज करत रहन जा. आज एह दूनों जाना के जन्मतिथि ह.\nLast Updated : July 09, 2021, 14:59 IST\nभारतीय सिनेमा के प्रेमी अपना जीवन में शोले फिलिम एक बार त जरूर देखले होइहें आ उ फिल्म देखला के बाद एकर सूत्रधार ठाकुर के मुरीद ना भइल होइहन ई नइखे हो सकत. दुनू हाथ कट गइला के बादो अपना गुनहगारन के ओकनी के अंजाम तक पहुंचावे वाला ई दमदार किरदार अगर केहू निभा सकत रहे त उ संजीव कुमारे रहलें. उ बिना हाथ गोड़ के परयोग कइले अपना आँखिए से किरदार के सगरो पहलू दर्शक के सामने रख देस. बोलत आँख वाला अभिनेता बहुत कम पैदा होले, संजीव कुमार ओहमें से एक रहलें.\nसंजोग से आज गुरुदत्त के भी जन्मदिन ह. गुरुदत्त9जुलाई 1925 के बेंगलूरू में पैदा भइल रहलें. उनके परिवार भवानीपुर कलकत्ता में रहत रहे, एही से गुरुदत्त बंगाली साहित्य से भी परिचित रहलें. उनके हिन्दी के ऑलटाइम क्लासिक फिल्म प्यासा (1957), काग़ज़ के फूल (1959), चौदहवीं का चाँद (1960) आ साहब बीवी और गुलाम (1962) बनावे खातिर जानल जाला. हालांकि जब गुरुदत्त के असमय मृत्यु भइल तब संजीव कुमार इंडस्ट्री में आपन आधार तलाशत रहलें. उ 1960 में हिन्दी फिल्म ‘हम हिन्दुस्तानी’ में एगो छोट रोल कर चुकल रहलें. बाकिर उ थिएटर में ढेर सक्रिय रहस. उनके मुंबई के थियेटर समाज में काफी नाम बन गइल रहे, वजह रहे उनके रियलिस्टिक एक्टिंग अउरी जवानी में भी बड़ उम्र के किरदार सहजता से कs लेबे के प्रतिभा. के. आसिफ लैला मजनू के कहानी पर फिल्म बनावत रहलें. पहिले गुरुदत्त के अकस्मात मृत्यु के चलते फिल्म के हीरो के रोल खाली हो गइल अउरी फिल्म रुक गइल. बाद में आसिफ नया अभिनेता के तलाश कइलें आ केहू संजीव कुमार के नाम सुझावल. शूटिंग के पहिला दिने संजीव कुमार जब मेकअप करा के सेट पर अइलें त के. आसिफ अपना रूम में चल गइलें अउरी तीन घंटा ले बाहरे ना निकललें. एने संजीव कुमार इंतजार करके परेशान हो गइल रहलें. डायरेक्टर अपना रूम से संजीव कुमार के चेहरा आ आँखिन के हाव भाव पढ़त रहलें. उनके अपना फिल्म के हीरो जब संजीव कुमार में नजर आ गइल त बाहर निकललें आ शूटिंग चालू भइल. ई फिल्म के अइसन पनौती रहे कि फिल्म पूरा होखे से पहिले के. आसिफ के अधेड़ उम्र में मृत्यु हो गइल. ओकरा कई साल बाद जब उनके मेहरारू फिल्म के जइसे-तइसे रिलीज कइली तब ले फिल्म के हीरो के अलावा कई गो कलाकारन के मृत्यु हो चुकल रहे.\nसंजीव कुमार के जमीन से जुड़ल किरदारन के चुनाव ही रहे कि उ भोजपुरिया समाज से बड़ा कनेक्ट कइलें. उनके यथार्थवादी अभिनय अउरी सादा संवाद अदायगी ही रहे कि गाँव से लेके शहर के रहनिहार आ बूढ़ से लेके जवान ले उनका से जुड़ जाव. उनके फिल्मन के भोजपुरिया क्षेत्र में बड़ा मांग रहे आ उनके एगो समृद्ध दर्शक वर्ग भी रहल, जवन नया पीढ़ी में भी स्थानांतरित भइल बा. युवा भी जवन फिल्मन से जुड़ल बा भा फिल्म प्रेमी बा, संजीव कुमार के फिलिम आ फिल्मन के गाना जरूर देखेला, सुनेला.\nसंजीव कुमार के जन्म गुजरात के सूरत में9जुलाई 1938 के भइल रहे. उ परिवार के साथे अपना किशोरावस्था में ही मुंबई चल अइलें. उनके असली नाम हरिभाई जेठालाल जरिवाला रहे. इंडस्ट्री के मित्र उनके हरीभाई के नाम से भी बोलावे लोग. उनका बचपने से अभिनय करे के रहे आ इहाँ आके उ थियेटर करे लगलें. संजीव कुमार एगो साक्षात्कार में कहले रहलें कि जरिवाला परिवार के पुरुष 50 बरिस से ज्यादा ना जिएला. शायद उनका मन में भी अपना खातिर अइसन डर रहे. अब अंधविश्वास मानल जाव भा विधि के विधान संजीव कुमार के मृत्यु 47 साल के उम्र में भीषण हार्ट अटैक के चलते हो गइल.\nसंजीव कुमार के जीवन जन्मे से कठिनाई लेके आइल. उनके जन्म के समय ही उनके हृदय में समस्या रहे. उनके जन्म के बाद कम उम्र में ही पिता के मृत्यु हो गइल. उनके माता जी दू भाई अउरी एगो बहिन के साथे बाल-संजीव के पोसली. उ जब फिल्मन में अइलें त अपना सादा शख्सियत अउरी दमदार अभिनय से छा गइलें. उनके भोजन से बड़ा प्यार रहे. एही के चलते एक से एक सुंदर स्त्री उनके आकर्षित करे खातिर उनका घरे टिफिन भेजे लगली, जे में कुछ हिरोइन भी रहली. बाकिर उनके दिल त हेमा मिलिनी पर अटकल रहे. हेमा उनका से बियाह करे के भी हाँ कहि देले रहली बाकिर उनका माई के ई पसंद ना रहे. एही दरम्यान ई गुप्त बात भी केहु से ना छुपल रहे कि हेमा मालिनी जितेंद्र के भी संपर्क में रहली आ जितेंद्र बियाह करे चाहत रहलें. संजीव आ हेमा के अफेयर के चर्चा ही कारण रहे कि शोले के शूटिंग के दौरान सभे कलाकार एगो होटल में आ संजीव कुमार दोसरा होटल में रुकस. तबो ओ बेरा के पत्र-पत्रिका में ई गॉसिप के पसंदीदा विषय रहे. बाकिर बहुत कुल उठापटक के बाद हेमा मालिनी धर्मेन्द्र से बियाह कर लेहली. जेकर चलते संजीव कुमार के दिल पर आघात लागल.\nएक समय संजीव कुमार के नूतन के साथे भी अफेयर के चलल. जब मुँहा-मुही ई बात धीरे धीरे फइले लागल त नूतन के लागल कि संजीव कुमार ही जल्दी प्रसिद्धि पावे खातिर ई बात फइलावsतारें. तब नूतन एगो आर्मी अधिकारी से शादी कर चुकल रहली. ई किस्सा मशहूर बा कि नूतन उनका के थप्पड़ मार देहले रहली. संजीव कुमार प्यार में एकदमे बदकिस्मत ना रहलें. 1975 में फिल्म ‘उलझन’ से संजीव कुमार के ऑपोजिट एगो सुंदर अभिनेत्री सुलक्षणा पंडित डैब्यू कइली आ संजीव कुमार के संजीदगी देख के उनसे प्यार करे लगली. संजीव कुमार तब हेमा मालिनी के प्यार में रहलें. जब हेमा उनके ठुकरवली त सुलक्षणा अपना प्यार के इजहार कइली. तब दुनू जाना में अच्छा दोस्ती हो गइल रहे बाकिर संजीव कुमार उनके प्यार ठुकरा देहलें आ शराब के ओर उनके रुख हो गइल. भोजन के प्यार अउरी अधिक पियला के चलते अपना तीसवाँ साल में ही उ बूढ़ लउके लागल रहलें.\nसंजीव कुमार के मन में ई बइठ गइल रहे कि दोस्त इयार आ स्त्री सब पइसा के पीछे भागे वाला हवे, एही से उ दोस्त बनावल छोड़ देहलें आ अकेले अकेले रहे लगलें. ई भी कारण रहे कि उनके डिप्रेशन बढ़े लागल. जब उ 40-42 के रहलें त उनके पहिला हार्ट अटैक आइल. ओकरा बाद उ अमेरिका में बाइपास सर्जरी करवलें. बाकिर 47 के उमिर में उ6नवंबर 1985 के ई दुनिया के अलविदा कहि गइलें. उनका गइला के बाद भी उनके दस गो से अधिक फिल्म रिलीज भइल. इहो इत्तेफाक के ही बात बा कि एकाकी जीवन अउरी डिप्रेशन के चलते एगो अउरी अभिनेता गुरुदत्त के मृत्यु हो गइल, जब उ मात्र 39 बरिस के रहलें आ अपना फ्लैट में मृत पड़ल मिललें. आ उहो आजे के दिन पैदा भइल रहलें. गुरुदत्त भारतीय फिल्म उद्योग के एगो अद्वितीय शख्सियत मानल जालें आ उनके हर एक फिल्म अपना आप में एगो इंडस्ट्री बा.\nसंजीव कुमार के सादगी अउरी रियलिज़्म से भरल अभिनय ही रहे कि उ अपना शुरुआती फिल्मन से ही लोग के दिल में बस गइलें. उनके कुछ दमदार अभिनय वाला फिल्मन में खिलौना, शोले, आंधी, दस्तक, कोशिश, अंगूर, मौसम, पति-पत्नी और वो, देवता अउरी त्रिशूल आदि रहे. संजीव कुमार भारतीय फिल्म इतिहास के उ चंद अभिनेता में से बाड़ें जिनके भगवान विशेष प्रतिभा देके भेजले रहलें.\n(लेखक मनोज भावुक भोजपुरी साहित्य और सिनेमा के जानकार हैं. यह उनके निजी विचार हैं.)